(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 1

L-Erbgħa, 16 ta' Lulju, 2008

Stampat fl-Uffiċċju ta' l-Iskrivan

Prezz €2.50

IL-ĦDAX-IL PARLAMENT

Laqgħa Nru. 1

L-Erbgħa, 16 ta' Lulju, 2008

Il-Kumitat iltaqa' fil-Palazz, il-Belt Valletta, fis-7.20 p.m.

THE CHAIRMAN (Onor. Edwin Vassallo): L-ewwel ħaġa għandi pjaċir li jiena wieħed minn dan il-Kumitat u li se nkunu qegħdin naħdmu flimkien sabiex ikollna direzzjoni ċara u bħala Chairman irrid nifhem 'il fejn sejrin.

Nixtieq li fl-aħħar ta' din il-laqgħa nkunu qbilna fuq direzzjoni u nkunu nafu aħjar x'nixtiequ nagħmlu minn dan il-ħin li se nkunu qegħdin inqattgħu hawnhekk flimkien bħala membri ta' dan il-kumitat.

Qabel ma nkompli, npoġġi fuq il-mejda tal-Kumitat:

Kopja tar-Raba' Rapport Annwali dwar il-Ħidma tal-Bord tal-Pulizija għas-sena 2006 mibgħut mill-Imħallef Franco Depasquale, Chairman tal-Bord u datat 14 ta' Frar 2008;

Genitourinary Report 2007 mibgħut minn Dr Philip Carabott, Konsulent fil-GU Medicine;

Korrispondenza mill-Whip tal-Oppożizzjoni biex javża li l-Onor Justyne Caruana se tissostitwixxi lill-Onor Marie Louise Coleiro Preca għal-Laqgħa t'illum, is-16 ta' Lulju 2008.

Forsi jkollna ħin ukoll biex niddiskutu x'se nagħmlu b'din it-tip ta' korrispondenza li għandna.

Jien ma niddejjaq xejn li anke jekk xi ħadd ikollu xi ideat jaqsamhom mal-Kumitat.

Jien għandi idea rigward x'nistgħu nagħmlu dwar ir-rapport ta' Dr. Philip Carabott.

Li kont qed naħseb hu li nagħmlu session – iktar 'il quddiem nispjega kif nixtieq li nimxu u allura se nagħti eżempju wieħed partikolari minnhom – fuq dan is-suġġett, inġibu lil Dr. Philip Carabott u lil xi ħaddieħor biex inkunu nistgħu nisimgħu iktar minn persuna waħda anke fuq l-istess suġġett, imbagħad we draw our own conclusions u nkunu qegħdin nagħmlu rapport.

Però biex tkunu tistgħu tifhmu aħjar kif se nkunu qegħdin ukoll indaħħlu sessions ta' diskussjoni fuq x'nistgħu nirċievu mingħand NGOs jew persuni oħra bħala suġġetti anke għad-diskussjoni tagħna, ippermettuli nkompli nespandi fuq dan is-suġġett anke waqt li nkun qed nagħmel l-istqarrija fuq il-viżjoni tiegħi ta' kif se naħdmu bħala kumitat.

L-Onor.

KARL CHIRCOP: Jiena li nixtieq inżid huwa li meta tiġi riferuta din it-tip ta' korrispondenza, idealment iċ-chairperson jgħaddiha lill-Membri tal-Kumitat kollha.

Possibilment anke lil Membri li jkunu bħala replacement ħalli l-korrispondenza tiġi studjata u awtomatikament ikun hemm żmien biżżejjed biex wieħed jistudjaha.

Bil-mezzi limitati li għandna kulħadd jaf li jrid jgħaddi ċertu ammont ta' żmien biex kultant tistudja korrispondenza li tkun ħoxna mhux ħażin.

Però naqbel perfettament li mbagħad jiġu mistiedna s-social partners - possibbilment kollha mhux tnejn biss - li jkunu nteressati u relatati mas-suġġett.

Sexual Health huwa suġġett interessanti ħafna.

Nemmen li Dr. Carabott qed jagħmel xogħol siewi għall-pajjiż u għandu bżonn framework leġislattiv iktar b'saħħtu milli għandu u allura għandna nkunu aħna li nixprunaw malajr kemm jista' ikun dan il-framework permezz tal-Kumitat biex forsi nkunu nistgħu niffaċilitaw dan il-proċess.

THE CHAIRMAN: Bil-permess tal-kumitat il-bidu ta' din id-diskussjoni tista' tiżvolġi aktar fid-dettall wara li nagħmel l-istqarrija tiegħi.

L-Onor.

KARL CHIRCOP: Li nitlob biss hu, li tgħaddulna mqar soft copy by e-mail ta' dan ir-rapport.

THE CHAIRMAN: Hekk irċevejthom.

KARL CHIRCOP: Ħsibtkom niżżiltuha minn fuq l-internet.

Imbagħad ibgħatuhielna via e-mail fil-każ.

THE CHAIRMAN: Ngħaddu għall-ewwel item fuq l-aġenda rigward l-istqarrija tal-President tal-Kumitat dwar l-Affarijiet Soċjali, dwar il-Pjan ta' Ħidma ta' dan il-Kumitat.

Jien ippreparajt xi ħaġa li nħobb nagħmel kull fejn inkun, Business Plan - Pjan ta' Ħidma - li jurina eżattament u juri lil dawk li se jkunu qegħdin jaħdmu magħna x'inhuma l-objettivi tagħna.

Ovvjament din hija proposta li wara li naqraha, tajjeb li jkun hemm id-diskussjoni tagħkom biex dawn il-ħsiebijiet tagħmluhom tagħkom u tkunu tistgħu żżidu magħhom jew tikkritikaw.

STQARRIJA MILL-PRESIDENT TAL-KUMITAT DWAR L-AFFARIJIET SOĊJALI, DWAR IL-PJAN TA' ĦIDMA TA' DAN IL-KUMITAT

Għeżież Kollegi,

Illum, bi pjaċir, inressqilkom dan il-pjan ta' ħidma, li għalkemm għadu fi stadju ta' proposti, jista' jservi bħala gwida għall-ħidma ta' dan l-imsemmi Kumitat Parlamentari.

Fih wieħed isib lista indikattiva u komprensiva ta' temi attwali fl-oqsma tal-politika soċjali f'pajjiżna.

Għaldaqstant inħeġġiġkom sabiex niddiskutu dawn is-suġġetti, ħalli flimkien noħolqu pjan ta' ħidma li jsaħħaħ il-kapital soċjali u jagħti profil għoli lill-Kumitat.

Filwaqt li l-għan ewlieni tal-Kumitat hu li noffru l-impenn tagħna għall-ħidma mitluba mill-Kamra tad-Deputati, ser inkunu wkoll ta' sostenn għal diversi Ministeri li jiddeterminaw l-iżvilupp tal-politika soċjali lokali u li jitolbu s-servizzi tagħna.

Dan jista' jsir għaliex il-Membri ser ikollhom iċ-ċans li jisimgħu xhieda, akkademiċi u esperti fis-suġġetti partikolari li ser niddibattu.

Permezz ta' diskussjoni kontinwa rridu nitfgħu dawl fuq kif il-politika soċjali tista' tibqa' tiggarantixxi kwalità ta' ħajja tajba lis-soċjetà Maltija kollha.

Ser inkunu qed inħejju rapporti bbażati fuq l-evidenza u r-riċerka u li jgħinuna nħejju rakkomandazzjonijet plawsibbli u fattwali.

L-Objettivi ta' Ħidma

Il-Membri tal-Kumitat iridu jimpenjaw ruħhom sabiex b'mod inklussiv jirriflettu l-aspirazzjonijiet, it-tamiet, il-bżonnijiet u l-weġgħat tas-soċjetà Maltija.

Permezz ta' dan issir evalwazzjoni kontinwa ta' kif il-politika soċjali qed tirrispondi għall-iżviluppi, il-ħtiġijiet u l-għażliet il-ġodda tas-soċjetà Maltija u lejn għejxien ta' kwalità ta' ħajja aħjar.

Huwa fatt li kull diskussjoni fil-politika soċjali tkun imqanqla minn ideoloġiji u valuri politiċi u morali individwali.

Għalhekk il-ġid soċjali u l-bniedem għandhom ikunu dejjem fiċ-ċentru u f'kull raġuni tad-diskussjoni, ħalli b'hekk nimminimizzaw l-aljenazzjoni li l-ħajja moderna ta' llum tista' ġġib magħha, partikolarment il-ġid materjali, l-isfida tal-globalizzazzjoni, l-iżvilupp mhux sostenibbli u t-tentazzjoni li wieħed jgħix f'livell ta' għejxien li ma jiflaħx għalih (living beyond one's means).

Hija x-xewqa tiegħi li nixpruna lil dan il-Kumitat sabiex f'kull diskussjoni nixhdu li, bħala politiċi, l-objettiv primarju tagħna hu li nkomplu nsaħħu d-dinjità tal-bniedem u nressquh aktar lejn il-milja tad-dinjità.

Għalhekk nixtieq li dak kollu li jtappan id-dinjità tal-bniedem, kull politiku jrid iħoss li qed imur kontra l-interess tas-soċjetà tagħna lkoll.

Il-Kumitat tagħna jrid ikun kapaċi jisma' l-ħtiġijiet u l-esperjenzi ta' kulħadd u għalhekk irridu nkunu aċċessibbli u disponibbli għas-soċjetà Maltija permezz ta' pjan ta' laqgħat ta' djalogu, maħsuba apposta sabiex iqarreb il-Membri lejn ir-realtà tas-soċjetà tagħna.

Dan ser jgħin ħalli f'pajjiżna nagħmlu l-aħjar li nistgħu sabiex il-politika tkun eqreb u jimpurtaha dejjem aktar minn nies.

Jien nixtieq ukoll li permezz ta' konsultazzjoni wiesgħa, il-Kumitat ikun disponibbli sabiex jaħdem ma' diversi awtoritajiet u dipartimenti tal-Gvern, organizzazzjonijiet mhux governattivi, u li qed jikkontribwixxu direttament għall-ġid soċjali f'pajjiżna.

Madankollu, il-Kumitat irid jisma' wkoll lil dawk il-persuni li jagħmlu użu minn servizzi u benefiċċji soċjali.

B'hekk id-djalogu jkun, kemm ma' min joffri u kif ukoll ma' min jirċievi s-servizz jew benefiċċju f'xi qasam tal-politika soċjali.

Tfassil ta' Rapporti

Konxji li l-Kumitat ma jistax jieħu deċiżjonijiet eżekuttivi, nifhmu li għandna rwol li jista' jirresponsabilizza u jissensibilizza.

B'sinerġija bejn il-pubbliku inġenerali, l-entitatjiet eżekuttivi u dawk mhux governattivi, ser inħejju rapporti inklussivi u li jixhdu l-fatti kollha li nkunu ltqajna magħhom.

Ir-rapporti ser ikun fihom ukoll il-ħsibijiet ta' kull Membru fi ħdan dan il-Kumitat.

Din il-konvinzjoni għandha tixprunana sabiex b'kollaborazzjoni ma' esperti, tekniċi u akkademiċi nippreparaw rapporti li jkunu bbażati fuq l-evidenza u r-riċerka diġà approvata (empirika).

Għal dan il-għan il-Kumitat irid iżomm kuntatt regolari ma' dawk il-professjonisti, ġejjin kemm mill-kamp akkademiku u kemm minn dak eżekuttiv, ħalli dawn ir-rapporti jkunu tassew kompleti u inklussivi.

Għalkemm ir-rapporti jiġu fformulati bl-għajnuna ta' dawn il-professjonisti, m'għandu fl-ebda ħin jitqies li dawn jeżawrixxu s-suġġett.

Għaldaqstant ir-riċerka u l-evalwazzjoni personali ta' kull politiku tkun dejjem rakkomandata.

Temi proposti għad-diskussjoni

Għaldaqstant ser inressaq lista ta' temi li fil-fehma tiegħi jistgħu jkunu suġġetti għad-diskussjoni ta' dan l-imsemmi Kumitat Parlamentari.

Minkejja dan, nifhem li kull Membru jista' jkollu s-suġġerimenti tiegħu/tagħha u għalhekk nixtieq li preżentament din il-lista tkun kunsidrata bħala proposta.

Barra minn hekk, ippermettuli nressaq is-suġġett tal-familja bħala l-ewwel priorità tagħna.

Deskritta bħala kapital soċjali minn akkademiċi, professjonisti, teoloġi u anki politiċi, il-familja hija l-ewwel komunità ta' persuni li b'imħabba, rispett u solidarjetà jaqsmu kollox bejniethom, minn dħul finanzjarju, mingħand min jaħdem għal min ma jaħdimx, sa ikel, ħwejjeġ, u akkomodazzjoni.

Hija komunità ta' persuni li jipprovdu l-kura fit-tul u kura informali, it-trobbija tat-tfal, jagħmlu x-xogħol domestiku u jqattgħu ħin ta' divertiment u mistrieħ flimkien.

Is-soċjetà tagħna hija mibnija fuq il-valur tal-familja u permezz ta' din l-analiżi tagħna nkunu nistgħu nirriflettu aħjar dwar x'deċiżjonijiet jista jieħu kemm il-politiku, kif ukoll is-soċjetà Maltija kollha.

B'hekk naraw li jkollna l-aħjar politika għall-familja sostenibbli.

B'sinergija ma' dawk kollha involuti fl-oqsma tal-familja ser niddiskutu dawn it-temi li qed inressaq għall-aprovazzjoni tagħkom.

Il-ħsieb tiegħi hu li ġaladarba niddiskutu dawn it-temi, ser ikollna l-aħjar għarfien tekniku, soċjali u politiku ta' x'inhuma l-sfidi tal-familja Maltija.

X'qed ikun l-effett tal-media fuq il-familja?

X'qed jgħaqqad il-familja Maltija u x'qed jifred il-familja Maltija?

X'inhu l-effett tas-separazzjoni, kif ukoll tad-divorzju (dawk li għandhom) fuq il-koppja nnifisha u t-tfal?

Kemm qed toħroġ l-importanza tal-preżenza tal-missier fil-familja, l-aktar meta l-omm tkun qed trabbi t-tfal waħedha minħabba separazzjoni?

X'qed ikun l-effett tal-vjolenza domestika fuq it-tfal u l-ġenituri?

X'servizzi u għajnuna jeżistu lill-familji bi problemi msemmija hawn fuq?

X'servizzi u għajnuna jeżistu lill-familji li jkollhom persuni b'diżabilità fiżika u mentali?

X'inhu l-effett ta' ċertu stil ta' ħajja fuq il-familja, bħax-xorb, logħob ta' l-ażżard u vizzji oħra?

Kif inhi r-relazzjoni bejn il-ġenituri u t-tfal Maltin?

Għandna kultura favur il-familja f'soċjetà Maltija?

X'inhi r-realtà tal-Qorti tal-Familja?

Nistgħu inkejlu x'qed tiswa l'ispiża, mill-finanzi pubbliċi, f'għajnuniet soċjali li tgħin lill-familji f'pajjiżna?

X'inhi r-realtà tal-koppji bla tfal fis-soċjetà Maltija?

X'inhuma l-isfidi ta' llum u ta' għada għall-familja Maltija?

Qed insibu bilanċ bejn ix-xogħol u l-familja, b'mod partikolari meta t-tnejn li huma jaħdmu?

X'effett qed ikollhom is-separazzjonijiet tal-familji fuq il-prestazzjoni ta' l-individwu fuq il-post tax-xogħol?

Kif il-liġi tax-xogħol u t-taxxa jistgħu jaġevolaw aħjar lill-familja?

X'inhuma l-effetti u r-riżultati taċ-child care centres?

Kif id-dejn fuq id-djar qed jaffettwa l-għarajjes?

X'inhuma l-isfidi tal-ġenitur waħdu/waħedha f'pajjiżna?

Ser ikollna preżentazzjoni ta' riċerka oġġettiva fuq il-familja, sabiex ikollna tassew stampa ċara u sħiħa fuq ir-realtajiet tal-familja Maltija.

Naħseb li jkun għaqli li sabiex nindirizzaw dawn il-punti jrid isir koordinament bejn l-entitatijiet u professjonisti l-aktar influwenti fis-suġġett u/jew jistgħu jagħtuna informazzjoni bżonjuża bħal

Kummissjoni Nazzjonali Familja

Università ta' Malta – Fr Dr Charles Tabone (Soċjologu), Dr Abela (psikologa), Prof Troisi (Soċjologu), Rev Prof Emanuel Agius (Etichal issues)

Dr. Carmen Sammut – Il-media u soċjetà Maltija - Università ta' Malta

Kummissjoni Vjolenza Domestika

Sur Joe Gerada - Appoġġ

Qorti tal-Familja

Cana Movement – Rev Dr Joseph Mizzi

Proċeduri ta' kif jiġu mressqa s-suġġetti għad-diskussjoni

Filwaqt li jien qed nissuġerixxi li t-temi għad-diskussjoni elenkati hawn taħt, ikunu t-temi ewlenin, qed nissuġġerixxi wkoll li kull Membru, skond il-ħtieġa tiegħu/tagħha, jista' jressaq kull proposta għall-diskussjoni.

Evidentament dan isir wara qbil mill-Membri u sta għalina li bħala politiċi Membri ta' dan il-Kumitat nagħmlu l-aħjar użu tal-ħin sabiex inkopru s-suġġetti kollha ta' importanza għas-soċjetà tagħna.

Is-suġġetti għad-diskussjoni jistgħu jiġu mressqa minn:

Membri fi ħdan il-Kumitat dwar l-Affarijiet Soċjali

Ministri u Segretarji Parlamentari

Kumitat għall-Affarijiet Barranin u Ewropej (Dokumenti ta' l-Unjoni Ewropea għal Skrutinju)

Soċjetà Ċivili

Għaqdiet mhux Governattivi

Bi qbil magħkom, qed nipproponi li l-Kumitat iħaddem il-proċess imsejjaħ Open Method for Coordination.

Dan huwa proċess irrakkomandat mill-Unjoni Ewropea u jħeġġeġ sabiex kulħadd jieħu sehem fi proċess ta' konsultazzjoni wiesgħa sabiex tinġabar informazzjoni, linji gwida, tqabbil ta' prattiċi u investigazzjoni dwar l-aqwa prattiċi.

B'hekk tabilħaqq nistgħu niddibattu s-suġġetti u nirrakkomandaw fejn ikun hemm bżonn.

Suġġetti oħra ta' interess soċjali li jistgħu jiġu diskussi fi ħdan dan il-Kumitat

X'inhi l-preokuppazzjoni tal-ġenituri rigward it-tfal?

Għandna tfal li qed jiġu sfruttati f'pajjiżna?

Għandna tfal li qegħdin jgħixu l-esklużjoni soċjali?

X'inhi r-realtà tat-tfal f'familji b'sitwazzjoni diffiċli?

X'inhi s-sitwazzjoni tat-tfal f'istitutuzzjonijiet tal-Gvern u tal-Knisja?

X'inhi l-parteċipazzjoni tat-tfal f'attivitajiet sportivi u ċiviki?

Kif ser nistħarrġu l-possibilità li jsir reġistru ta' persuni involuti f'każijiet ta' pedofilija?

Kif ir-rata ta' twelid tat-tfal qed taffettwa d-demografija Maltija?

Adolexxenti u Żgħażagħ

X'inhuma x-xewqat u l-aspirazzjonijiet ta' l-adolexxenti u ż-żgħażagħ?

X'valuri għandhom l-adolexxenti u ż-żgħażagħ?

Kif qed ikun id-divertiment taż-żgħazagħ f'pajjiżna?

X'inhi l-preokkupazzjoni tal-ġenituri fuq uliedhom adolexxenti u żgħażagħ?

X'qed jagħmlu ż-żgħażagħ kuntenti tagħna u x'qed jagħmlu ż-żgħażagħ imdejqa tagħna?

X'qed tkun ir-realtà taż-żgħażagħ li jgħixu waħidhom?

X'inhi r-realtà ta' l-adolexxenti u ż-żgħażagħ fil-qasam tax-xogħol f'pajjiżna?

X'tip ta' servizzi fil-komunita` jeżistu għall-adolexxenti u ż-żgħażagħ li qegħdin jgħixu l-esklużjoni soċjali?

X'inhi r-realtà tal-abbuż ta' sustanzi illegali fl-adolexxenti u żgħażagħ?

Kif dan l-abbuż qed jiġi trasferit f'faqar, diżimpjieg, nuqqas ta' akkomodazzjoni u livell ta' edukazzjoni baxx?

Kemm hu faċli l-aċċess taż-żgħażagħ għall-ħwienet tal-logħob ġodda li qed jiftħu fl-irħula Maltin u x'inhuma l-implikazzjonijiet ta' dawn il-ħwienet tal-logħob?

Kif ser nirregolarizzaw il-liċenzji ta' dawn il-ħwienet u ma nħajrux adolexxenti u żgħażagħ li jinqabdu fil-vizzju tal-logħob?

Ugwaljanza

X'inhi l-pożizzjoni tal-mara u r-raġel fis-soċjetà Maltija?

Fid-dawl li l-mara qed toħroġ taħdem, x'bilanċ qed ikun hemm bejn il-mara u r-raġel fit-trobbija tat-tfal u x-xogħol domestiku?

Teżisti diskriminazzjoni bejn il-mara u r-raġel ma' dak li għandu x'jaqsam benefiċċji tal-Istat?

X'inhuma l-isfidi li qed tħabbat magħhom il-mara fis-soċjetà Maltija?

X'inhuma r-realtajiet tal-mara u r-raġel li jaħdmu?

Teżisti differenza fil-paga bejn mara u raġel?

Anzjani

X'inhi s-sitwazzjoni ta' l-anzjani fil-komunità?

X'inhuma l-bżonnijiet, l-isfidi, x-xewqat u l-beżgħat tal-anzjani fis-soċjetà Maltija?

Kif qed jgħixu l-anzjani fid-djar ta' l-anzjani ta' l-Istat?

X'qed isir f'pajjiżna sabiex jitjiebu l-oqsma tal-kura soċjali u kura fil-komunità?

Għandna anzjani li qegħdin jgħixu l-esklużjoni soċjali?

Persuni b'Diżabilità

X'inhuma l-ħtiġijiet u l-bżonnijiet tal-persuna b'diżabilità sabiex jibqgħu indipendenti fil-komunità?

X'inhuma l-isfidi tal-ġenituri bi tfal b'persuni b'diżabilità?

Kemm u kif qed tiġi implimentata l-liġi favur persuni b'diżabilità u x-xogħol?

X'inhuma t-targets tal-Gvern f'dan il-qasam u x'indikaturi qed jinżammu sabiex naraw li dawn il-persuni jirnexxu wkoll?

X'leħen għandu l-persuna b'diżabilità fit-tfassil tal-politika nazzjonali?

Kif ser innaqqsu l-esklużjoni soċjali fil-qasam tad-diżabilità f'pajjiżna?

Kif ser ngħinu fit-tfassil tal-Mental Health Act?

Edukazzjoni u Taħriġ

Kif qed nipparagunaw ma' pajjiżi oħra Ewropej ma' dak li għandu x'jaqsam livell ta' edukazzjoni?

X'inhi r-realtà ta' l-illitteriżmu u studenti li jitilqu kmieni mill-iskola?

X'taħriġ qed nagħtu lill-istudenti tagħna?

X'inhu l-istress li qed ibatu minnu l-istudenti tagħna?

F'liema stadju ta' implimentazzjoni jinsab il-Kurrikulum Minimu Nazzjonali?

Kif l-edukazzjoni u t-taħriġ qed jirrispondu għall-ħtiġijiet tal-individwu u tal-ekonomija?

Kif se nħajru aktar adulti sabiex ikomplu jitħarrġu jew jibqgħu jistudjaw?

In-nefqa tal-Istat fl-edukazzjoni qed tagħti l-frott meħtieġ?

Kif nistgħu naslu sabiex f'Malta jkollna aktar għarfien tal-valuri tal-ġid komuni?

Kif il-valur tas-solidarjetà jista' jgħin fit-tfassil ta' kodiċi ta' etika li jintuża f'oqsma differenti, bħal per eżempju s-suq, il-kompetittività u x-xogħol?

X'valuri qed tħaddem is-soċjetà Maltija, dawk tradizzjonali jew post-tradizzjonali?

X'valuri qed ngħallmu lill-istudenti Maltin?

Kif u min ser jirreseponsabilizza s-soċjetà Maltija għal tħaddim ta' valuri tajbin?

Is-Saħħa

X'inhi r-realtà ta' l-aċċess, affordabilità u ekwità għall-kura tas-saħħa f'pajjiżna?

Kif il-gruppi vulnerabbli f'pajjiżna qed taffettwahom din ir-realta`?

Fiex qed isarrfu l-ostakli ta' aċċess għall-kura tas-saħħa pubblika, bħal listi twal, prezzijiet għolja tal-kura tas-saħħa privata u nuqqas ta' screening u promozzjoni tas-saħħa?

Xi kwalità huma s-servizzi tas-saħħa f'pajjiżna u kif qed jirrispondu għall-bżonnijiet individwali tal-pazjenti?

X'qed ikun il-kontribut tal-Istat lejn ir-riċerka fil-qasam tas-saħħa?

X'inhuma l-pjanijiet tal-Gvern sabiex tissaħħaħ il-kura soċjali u kura fil-komunità?

Kif ser ngħinu fit-tfassil tal-Community Care Act?

Kif ser intejbu s-sostenibilità tal-qasam tas-saħħa pubblika?

Teżisti kultura ta' service-induced demand mal-professjonisti fil-qasam tas-saħħa f'pajjiżna?

X'inhi r-realtà tal-BINGOS (Business-Industry NGOs) f'pajjiżna?

L-Immigrazzjoni Irregolari u r-Refuġjati

Fid-dawl tat-trattati li rratifikat Malta, kemm man-Nazzjonijiet Uniti u anki ma' l-Unjoni Ewropea, x'obbligazzjoniet u drittijiet għandna lejn il-kategoriji kollha ta' immigranti f'Malta, partikolarment dawk irregolari?

X'sapport soċjali qed nagħtu lil immigrant irregolari u r-refuġjat f'Malta?

Kif ser intejbu l-kapital soċjali bl-immigrazzjoni f'Malta?

X'koperazzjoni qed isir ma' organizzazzjonijiet internazzjonali u anki pajjiżi differenti sabiex noħolqu kultura ta' immigrazzjoni ċirkulari?

Kif ser intejbu il-kundizzjonijiet taċ-ċentri magħluqa u miftuħa f'pajjiżna?

Xi djalogu jeżisti mal-pajjiżi ta' oriġini, transitu u ta' destinazzjoni?

L-Ambjent

X'inhuma l-isfidi ambjentali f'pajjiżna?

X'inhi l-ispiża li l-familji Maltin ser iħallsu sabiex jgħixu f'ambjent aħjar?

X'inhi l-preokkupazzjoni tas-settur kummerċjali rigward dak kollu li għandu x'jaqsam mal-ħidma ambjentali?

X'qed jistenna l-poplu Malti ma' dak li għandu x'jaqsam ambjent u żvilupp sostenibbli?

X'inhuma r-riżsorsi u n-nefqa ta' enerġija nadifa u li tiġġedded?

Xogħol, Ekonomija u l-Ħolqien ta' l-Impjiegi

Kif l-ekonomija Maltija qed issarraf f'aktar ġid u aktar xogħol b'valur miżjud?

Il-ġid li qed jinħoloq qed jiġi mqassam lura b'politika soċjali aċċessibbli u ekwu?

X'nistgħu nagħmlu sabiex f'Malta niżviluppaw il-kunċett ta' social market economy?

Kif ser jinħoloq bilanċ aħjar bejn il-pagi u l-għoli tal-ħajja?

Kif nistgħu nevitaw li l-benefiċċji tad-diżimpjieg u l-paga minima jwasslu għall-poverty trap f'pajjiżna?

X'tip ta' xogħol qed jinħoloq f'pajjiżna?

Kif ser innaqqsu d-dipendenza mill-benefiċċji tal-Istat u nsaħħu politika soċjali ta' empowerment?

Jidher li wieħed mill-aktar oqsma li qed jiġġenera xogħol u ġid huwa dak tal-gambling.

Kif il-Gvern qed jirregola dan il-qasam ħalli jnaqqas l-abbuż?

Kif ser insaħħu s-saħħa u s-sigurtà fuq il-post tax-xogħol b'mod aktar wiesgħa u ħolistiku?

X'livell ta' stress għandhom il-ħaddiema Maltin, kemm dawk manwali, professjonali u klerikali?

X'inhuma l-fatturi li jwasslu għal stress u x'servizzi jeżistu għal dawk li jiġu ċertifikati li qed ibatu minn sintomi ta' stress fuq xogħol?

X'inhuma l-isfidi tax-xogħol, kemm ta' min iħaddem, kif ukoll tal-ħaddiem?

X'qed isir mill-aġenziji statali għal min huwa fid-diżimpjieg?

X'effett għandu x-xogħol part-time fuq persuni li jaħdmu part-time biss jew addizzjoanli max-xogħol full-time?

X'inhi r-realtà ta' dawk il-persuni li jaħdmu part-time biss?

X'emendi għandhom bżonn isiru fil-liġi tax-xogħol sabiex jieqaf l-isfruttament tal-ħaddiema f'Malta?

Kif tista' titrażżan l-ekonomija s-sewda u x'inhuma l-effetti tagħha fuq il-kompetizzjoni u l-ekonomija Maltija?

X'inhuma l-indikaturi ta' Liżbona għall-pajjiżna u l-isfidi sabiex nilħqu l-massimu tal-kapaċità u l-kompetittività tagħna?

Ekonomija ta' l-Għerf - Riċerka, Żvilupp u Innovazzjoni

Kif ser inħejju rakomandazzjonijiet għal rapport fuq l-Ekonomija ta' l-Għerf li ħejja l-Kumitat Permanenti dwar l-Affarijiet Soċjali fil-leġislatura l-oħra?

Ma' dan ir-Rapport ta' Pjan ta' Ħidma hemm ukoll fil-qosor analiżi li tispjega x'inhu l-Open Method for Coordination li ġie ppreparat mir-Research Analyst tal-Kumitat għall-Affarijiet Soċjali s-Sur James Carabott.

Ħa nagħti l-ewwel ħsebijiet qosra tiegħi ħalli tifhmu aħjar kif ġie dan ir-rapport.

Minn mindu ġejt mogħti dan l-inkarigu sal-lum - li għaddew ftit ġimgħat mhux ħażin – jiena ħsibt u ppruvajt ma naħlix ħin, ħalli meta niġu biex nibdew, ikollna Pjan ta' Ħidma li jagħti direzzjoni aktar ċara.

U meta wieħed ikun ġej għal dawn il-laqgħat, ikun jaf aħjar x'inhu s-sehem tiegħu u x'jista' jagħmel.

Ovvjament hemm għażla ta' suġġetti għad-dibattitu u issa hu f'idejna, bħala membri, biex niddeċiedu u wkoll inżidu magħhom.

L-ewwel mistoqsija li nissoponi kieku kelli nkun minn flokhom nistaqsi hija x'għandi f'moħħi u kif se nibdew niltaqgħu?

Jiena qed naħseb li dawn l-items li jiena qed nissuġġerixxi jkunu l-long term issues, u jkunu issues li aħna se nkunu qegħdin niddiskutu.

Id-diskussjoni tista' tieħu fit-tul, imma ma tkunx endless, irridu nkunu focused u nafu li jekk se niddiskutu fuq il-familja nafu li se niddiskutu dawk is-suġġetti.

Imbagħad ikun hemm dawk li nsejħilhom ix-short term issues.

Jiena diġà iddiskutejt ma' uħud minnkom din il-proċedura u għidtuli li lesti li tressqu xi suġġetti.

Allura huwa tajjeb li intom bħala membri jkollkom il-libertà, li jekk taħsbu - kemm minħabba kostitwenza kif ukoll minħabba l-professjoni tagħkom - li hemm xi ħaġa li nistgħu niddiskutuha, wieħed iqanqalha u jipproponi dak is-suġġett.

Allura nistgħu ngħidu li se jkollna tliet issues fuq dan is-suġġett u nkunu qegħdin niddiskutuhom paralellament ma' l-issue prinċipali.

Ħa nispjega l-proċedura ta' kif se jimxi dan il-Kumitat, biex wara kulħadd ikun jista' jikkumenta.

Nhar ta' Erbgħa nħalluha għall-main issues.

Matul is-sajf jien se nipprepara numru ta' ismijiet ta' esperti li jistgħu jiġu għal dawn id-diskussjonijiet.

Is-Sur James Carabott ikun jista' jgħidilkom li għal dak is-suġġett partikolari se nġibu dawn l-esperti, taqblu li jiġu?

Jekk xi ħadd ikun irid iġib lil xi ħaddieħor, jagħtina l-parir tiegħu.

Aħna xorta se nikkomunikaw magħkom permezz ta' e-mail minkejja li se jkun is-sajf.

Imma wara r-recess tas-sajf, once li nerġgħu nibdew il-Parlament bejn wieħed u ieħor inkunu diġà nafu min se jkunu l-ispeakers, u s-suġġetti li għandna.

Imbagħad nhar ta' Tlieta jekk ikun hawn xi ħadd minnkom jew xi ħaddieħor li jissuġġeriexi xi suġġett - bħalma rċevejna din il-korrispondenza - ngħidu: mela din tista' tkun l-ewwel item supplimentari li se jiġi diskuss.

Mela nhar ta' Tlieta se jkollna dan is-session ma' Dr. Carabott u xi ħaddieħor.

Nistgħu bil-pariri li tagħtuni ngħidu li għandna kważi erba' sessions fuq din id-diskussjoni.

Jiena nifhem – kif konna qegħdin ngħidu jien u l-Onor.

Karl Chircop – li dan il-Kumitat jista' jkun a talk shop.

Però biex ma nippermettix li jkun a talk shop mingħajr riżultati jien tal-fehma - ovvjament dejjem jekk intom taqblu – li d-dibattiti jkunu focused u ma nittrattawx is-suġġett daqslikieku qegħdin l-Università se nagħmlu xi degree u rridu nkunu nafu kollox fuq kollox.

Imma bħala politiċi - li aħna m'aħniex tekniċi - ejjew inħarsu lejn proposta li tiġina, ikollna diskussjoni wiesa' fuq dak is-suġġett imbagħad we draw our own conclusions u joħroġ ir-rapport.

Minn naħa l-oħra jekk ikollna xi skrutinju ta' dokumenti ta' l-Unjoni Ewropea li ġew riferuti lilna mill-Kumitat ta' l-Affarijiet Barranin, dawk nistgħu nħalluhom għal nhar ta' Tnejn.

Però jien m'iniex qed nara ġimgħa li fiha nkunu qed niltaqgħu t-Tnejn, it-Tlieta jew l-Erbgħa.

Jien ovvjament nixtieq nixpruna lil dan il-Kumitat li jkollna impenn ta' ħidma, li nkunu ppreparati u jkollna sens ta' commitment meta niġu hawn.

Xi ħaġa oħra, u nagħlaq b'dan il-ħsieb.

Kont diġà qed niddiskuti mas-Sur James Carabott għax ridt li jkolli hand over ħalli nara kif kienu jsiru r-rapporti.

Jien nixtieq li ma jkollniex rapporti tal-maġġoranza bla minoranza.

Ippermettuli.

Hawn mhux qed nifhem bħall-Kamra plenarja fejn għandek maġġoranza tal-Gvern jew ta' Oppożizzjoni, imma jekk għandna issue li nista' nkun jien il-minoranza bl-idea favur jew kontra jew għandi ideat differenti minn ta' ħaddieħor.

Jien irrid li r-rapporti konklussivi jkun fihom ir-rakkmandazzjoni jew il-ħsebijiet ta' kull membru fuq il-Kumitat.

Mela jekk jien kumbinazzjoni qed ngħid iswed meta kulħadd qed jgħid abjad, ir-rapport irid ikun jelenka li ħamsa qalu abjad u qed jaħsbu fuq hekk, hekk u hekk, u wieħed qal 'ma naqbilx, qed naħseb totalment differenti'.

Ir-rapporti jekk ikunu inklussivi - għax aħna m'aħniex qegħdin nieħdu deċiżjoni - ikunu iżjed ta' tagħrif u ċari għall-membri l-oħra sħabna li qegħdin fil-parlament, u allura tajjeb li jkunu jiġbru fihom kull tip ta' informazzjoni u ideat li joħorġu minn dan il-grupp.

Niġu għat-tieni item fuq l-aġenda: Id-Diskussjoni tal-membri tal-kumitat.

Allura niftaħ id-diskussjoni u ovvjament nieħdu nota ta' proposti li tixtiequ tressqu għal dak li għadni kemm ressaqt quddiemkom għall-approvazzjoni tal-kumitat.

Insejjaħ lill-Onor.

KARL CHIRCOP: L-ewwel ħaġa nirringrazzjak ta' l-introduzzjoni tiegħek, Sur Chairman.

Dak li għedt lilek fil-bidu, ras imb'ras, se nerġa' niftaħ fuqu għax onestament hija xi ħaġa li tinkwetani ħafna.

Jien ili membru fuq dan il-kumitat mill-1996 - tnax-il sena u fuqhom - u nista' nistqarr magħkom - u anke pubblikament - li dan il-kumitat ġieli għadda minn mumenti ta' apatija kbira fost il-membri.

U r-raġuni hi li sfortunatament ħafna drabi - mingħajr ma noqgħod nippponta subgħajja lejn l-ebda chairperson li kkollaborajt miegħu jien personali - dan il-kumitat intuża biss bħala talk shop.

Ftit kienu l-okkażjonijiet fejn per eżempju, kellna out reach, fejn aħna bħala membri parlamentari - wara kollox rappreżentanti tal-poplu - ħriġna minn din il-kamra u morna fiżikament nżuru postijiet ta' suġġetti li jkunu qegħdin jiġu diskussi jew f'dan il-kumitat jew ikunu se jiġu diskussi jew ikunu forsi ta' natura taħraq b'mod kontemporanju ta' dak iż-żmien.

Kull wieħed u waħda minna hu politiku - u se nitkellem ċar hawnhekk - u naħseb li jekk dan il-kumitat ikun kapaċi anke juża l-qawwa tal-media, nagħmlu gwadann minnu aħna personali imma iktar minn hekk forsi nkunu nistgħu wkoll noħorġu iktar ġid.

U mhux bla bla bla u nerġa' ngħid talk shop minn hawn ġew, versu l-affarijiet li nkunu qegħdin niddiskutu.

Dan biex eventwalment intellgħuhom fuq pedestal nazzjonali u jekk jista' jkun ukoll inressquhom fil-Parlament.

Jien kont membru fil-Kunsill ta' l-Ewropa bejn l-1996 u l-1998.

L-eżistenza ta' dan il-Kumitat lili jfakkarni l-istess qisu kif inhu l-Kunsill ta' l-Ewropea meta jkun ipparagunat ma' l-Unjoni Ewropea.

Jiġifieri hemmhekk għandek talk shop, u ftit li xejn isiru affarijiet proattivi.

Isiru mhux ma jsirux, imma l-Unjoni Ewropea hija wara kollox l-eżekuttiv ta' l-Ewropa u mhux il-Council of Europe.

U dan huwa fatt li jaqbel miegħu kulħadd.

U ma nixtieqx li dan il-Kumitat jibqa' qisu xi forma ta' Cinderella tal-Kamra, inkella kull waħda u wieħed minna nistgħu nippakkjaw għax aħna kollha professjonisti, għandna l-kostitwenza tagħna u nistgħu mmorru noqogħdu nduru lill-kostitwenti tagħna.

Dik bħala tema ġenerali ta' x'nixtieq jien li jsir, jekk verament irridu li dan il-kumitat ikun iktar ta' ġid wara kollox għall-poplu.

Il-kwestjoni li nħejju r-rapporti nemmen li hija xi ħaġa sabiħa.

Però bil-finanzi u riżorsi umani li għandna, naħseb li se nkunu daqsxejn limitati.

Meta kulħadd jaf li aħna bħala Membri Parlamentari lanqas biss aċċess għal laptop jew PC m'għandna - mhux għal segretarja kif għandhom membri parlamentari barranin - aħseb u ara kemm nistgħu qatt noħolmu li se nħejju ħafna rapporti li mbagħad jistgħu jintużaw għall-iskopijiet li semma ċ-chairperson.

Ngħid il-verità, il-lista li hawn fuq il-familja verament kważi eżawriet kollox, u j'Alla naslu biex niddiskutu dawn it-temi kollha.

Nemmen forsi f'mistoqsija 17 f'paġna 6

"Kif il-liġi tax-xogħol u t-taxxa jistgħu jaġevolaw aħjar lill-familja?"

għandna wkoll indaħħlu l-utilitajiet.

Jiġifieri problemi bħal per eżempju, kif is-surcharge qiegħda tiġi imposta b'mod lineali fuq il-familji.

Li allura qed ikun hemm familji kbar li qed jiġu żvantaġġjati fuq familji iżgħar, meta kull wieħed u waħda minna jaf li għandna problema ta' ageing popolution, u increase in infertility rate.

Naħseb li f'dan il-kumitat għandna nkunu ta' xprun ewlieni u bi qbil bejnietna wara kollox.

Issa hawnhekk mhux qegħdin ngħidu blu u aħmar.

Jien din nemmen ħafna fiha.

Fil-passat tkellimt fuqha f'diversi okkażjonijiet kemm fid-debate tas-social policy, kif ukoll f'dan il-kumitat.

Jien nemmen li speċjalment din l-issue tas-surcharge għandna ndaħħluha b'mod speċifiku.

U mbagħad meta naslu biex niddiskutuha nitolbu d-diversi dipartimenti governattivi jiġu u jispjegaw b'mod l-iktar fattwali ta' kif is-surcharge qiegħda taħdem u kif tista' allura taffettwa lill-familji b'mod lineali, iktar ma jkollhom tfal iktar jikkonsmaw, eċċ.

Naħseb li Sur Chairman, forsi stajt ukoll għamilt aċċenn daqsxejn iktar espliċitu fuq il-problema ta' l-abbuż tad-drogi.

Għalkemm hawnhekk mill-elenku tan-nies li qed tgħid li tixtieq taħdem magħhom, voldieri għandek l-appoġġ, hemm riferenza għal Dr. George Grech.

Bla dubju kollha huma nies ta' ċertu .....

THE CHAIRMAN: Jista' jkun li jkun hemm tibdil fis-suġġett.

Imma ma rridux imbagħad li nagħtu x'wieħed jifhem li per eżempju se nħallu lill-Caritas barra.

Għax mhijiex imsemmija fil-lista.

THE CHAIRMAN: Niskuża ruħi għax qbiżtha jien.

KARL CHIRCOP: Jiena nħoss li l-Caritas trid tiġi msemmija.

THE CHAIRMAN: Grazzi li ġbidtli l-attenzjoni.

KARL CHIRCOP: Persważ li kemm il-Caritas kif ukoll l-Appoġġ jagħmlu xogħol siewi.

Jien naħseb ukoll li rridu nagħmlu xi forma ta' road map.

Però m'għandix dubju li minn żmien għal żmien jinqalgħu wkoll ċertu issues bħalma għandna bħalissa per eżempju, l-istrajk tat-trasport.

U naħseb li l-kaġun ewlieni ta' dawn it-tensjonijiet li se jinħolqu fil-pajjiż, jistgħu jkunu wkoll minħabba l-iżmantelliment tas-sistema ta' sussidji li dan il-pajjiż ilu imdorri biha mis-sittinijiet u s-sebgħinijiet.

Bit-tajjeb u bil-ħażin, illum aħna membri ta' l-Unjoni Ewropea.

Ovvjament hekk hija l-politika ta' l-Unjoni Ewropea, u aħna wkoll għandna nippreemptjaw, u għandna nkunu kważi proattivi biex naraw li meta jkun se jinqala' xi ħaġa nippruvaw fejn huwa possibbli, anke minn dan il-kumitat, niddiskutu tali issues li persważ ikunu wara kollox cabinet issues għas-soċjetà.

As we go along naħseb tajjeb li forsi dawn l-individual items wieħed jistudjahom sewwa u wieħed persważ li jaf isib affarijiet oħra li jista' jżid u jnaqqas.

Imma on the whole dawk huma l-affarijiet li xtaqt ngħid għalissa.

THE CHAIRMAN: Grazzi.

Waħda mill-affarijiet li rridu naraw hija il-funzjoni verament ta' dan il-kumitat.

Dan il-kumitat mhuwiex eżekuttiv imma huwa investigattiv.

Naħseb li r-rapporti li fl-aħħar mill-aħħar iridu jsiru, iktar milli noqgħodu ngħidu kif jaħsibha l-individwu, imma naslu għal konsensus wara dak li nkunu smajna.

U jekk ikun hemm xi ħadd li joġġezzjona għal ċerti dettalji jew sentenzi jew xi ħaġa partikolari, ejja jitniżżel in-nuqqas ta' qbil li jkun hemm ta' individwu f'rapport li jkun wieħed finali.

Biss naħseb li għandna nkunu qegħdin nimxu primarjament lejn konsensus bejn iż-żewġ naħat u għall-prinċipju li huma soċjali.

Dwar it-tieni problema, ċ-chairman diġà aċċenna biċċa żgħira għaliha.

Però jien kont forsi mmur ftit iktar minn hekk.

Naħseb għandna bżonn ukoll il-fakultà li jkollna anke nies li jifhmu fl-istatistika, u li jkollna aċċess għalihom.

Waħda mill-affarijiet li ħafna drabi wieħed jipprova jifhem huwa s-social impact assessment ta' anke ċerti liġijiet li jkunu għaddejjin.

Naħseb xi ħaġa li forsi s'issa mhux qed isir f'dan il-parlament u forsi wieħed irid jibda jħares lejn din il-possibbiltà, hi li meta jkun hemm ċerti liġijiet li b'xi mod jew ieħor jolqtu l-aspett soċjali b'mod l-iktar wiesa', għandhom l-ewwel jiġu għall-konsiderazzjoni ta' dan il-kumitat.

Għandhom l-ewwel jiġu mgħarblin f'dan il-Kumitat.

Ngħid il-verità ħadt pjaċir, li meta ssemmiet per eżempju, l-white paper tal-kera, intqal - u nispera li tiġi attwata - li meta tkun qed tiġi mbagħad il-liġi se jkun hemm diskussjoni fi ħdan il-kumitat soċjali.

Għax ċerti affarijiet ta' l-informazzjoni li jkun hemm fil-white paper ma ssibhomx.

Per eżempju, kif wieħed wasal għall-fatt li l-kera għandha tkun minimu ta' Lm79?

Hemm xi ħaġa warajha.

Ma naħsibx li kien hemm xi ħadd qed jaħseb filgħodu u qal kemm nagħmluha?

Kien hemm mod kif waslu għal dak il-valur.

Jiġifieri hemm xi social impact.

Naħseb li dan il-Kumitat għandu jkollu aċċess liberu li meta nkunu qed niddiskutu affarijiet simili, dawn ir-rapporti jitqiegħdu għall-iskrutinju ta' dan il-Kumitat.

Ma nixtieqx li naslu f'sitwazzjoni bħalma mhux l-ewwel darba jkollna Public accounts committee, li meta tintalab ċertu informazzjoni, le dik ma nistgħux inpoġġuha fuq il-mejda għad-diskussjoni jew inkella: nagħtuhielek però ma tistax titkellem fuqha.

Naħseb li f'dan il-kumitat irridu nkunu daqsxejn iktar open għal dawn il-punti.

Apparti, nerġa' nirrepeti, li jkollna persuni li qegħdin hawnhekk li naf li għamlu ħafna xogħol għal dan il-kumitat, imma naħseb li għandna jkollna aċċess liberu wkoll għal persuni li huma tekniċi, li huma professjonisti fuq ċerti punti bħal statisticians ,,,,,(Interruzzjonijiet) Imma importanti li jkollna persuni li l-istatistika jkunu jistgħu jevalwawha u jagħtuna rapport eżatt ta' x'turi u ma turiex.

Issa sfortunatament nafu wkoll li hawn Malta, l-istatistika mhux kollha hija available.

Diġà bdejt inħossha kif missejt mal-White Paper tal-kera, fejn bdejt insib ruxmata ta' statistika li ħadd ma jaf xejn fuqha anke jekk tistaqsi għaliha.

Forsi hija diffiċli wkoll biex iġġibha, għax biex iġġib l-informazzjoni trid terġa' tagħmel Household Survey ieħor mill-qiegħ b'mistoqsijiet speċifiċi biex ikollok ir-risposti li inti tkun qed tistaqsi.

Jien nifhem li f'ċerti każi se jkun hemm diffikultà biex ikollna statistitka eżatta biex inkunu nistgħu nimxu fuqha, imma naħseb li b'xi mod jew ieħor irridu nkomplu nimxu f'din id-direzzjoni.

Se nitkellem ċar.

Naħseb huwa importanti li meta nkunu qegħdin nitkellmu hawnhekk u nagħmlu rapporti aħħarin, ma nagħmlux żbalji li qegħdin isiru f'ċerti każi oħrajn.

Jekk qegħdin niddiskutu affarijiet bl-ikar mod miftuħ u reali tal-ġurnata, ma jkollniex f'moħħna li forsi ċerti barrieri ma jħalluniex nitkellmu b'ċertu libertà.

Nafu li ċerti diskussjonijiet sfortunatment f'ċerti kwartieri għadhom taboo, u naħseb li dawn il-kwartieri ta' taboo m'għandhomx ikunu xi forma ta' barriera f'dan il-Kumitat Soċjali.

F'dan il-Kumitat Soċjali se niltaqgħu ma' kollox.

Se niltaqgħu ma' minoranzi.

Anzi se niltaqgħu ma' ħafna minoranzi u l-bżonnijiet tagħhom li forsi l-maġġoranza ma tapprezzax u ma tagħtix kas għax ma tħosshomx.

Imma naħseb li rridu nifhmu kif nistgħu nagħmlu l-ħajja ta' dawn il-minoranzi ġol-pajjiż tagħna aħjar, kif nistgħu ntejbulhom ħajjithom u mmexxuhom 'il quddiem.

U naħseb jekk nixmu f'dan l-ispirtu nkunu qed nimxu ħafna 'l quddiem.

Xi ħaġa li qed iddejjaqni f'dan il-Parlament hija li b'mod ġenerali bil-kemm qed jiġi rrapportati s-seduti tal-parlament fil-media.

U minn naħa l-oħra tista' tagħmel l-aqwa aġġornament fil-parlament, għax ħafna mill-ġurnali jgħidulek li jekk huwa aġġornament assolutament ma jirraportawhx.

U jien inħoss, li wisq u wisq inqas se jkunu rraportati laqgħat ta' dan il-Kumitat, sakemm ma tkunx xi issue li taħraq ħafna.

Jekk se nkunu qed niddiskutu d-divorzju naħseb li jkun hawn in-nies.

Nistgħu wkoll nkunu qed niddiskutu issues kontroversjali bħal per eżempju, l-HIV u kif nipprevenuh, jista' jkun li forsi ssib xi ġurnalist jiġi hawnhekk.

Imma jekk se nkunu qed niddiskutu issues li ħafna min-nies hemm barra qegħdin ibatu u huma mniżżlin f'din il-lista, l-isfortuna hija li se nkunu għamilna eżerċizzju sempliċement biex inpoġġuh f'xi vetrina biex għada pitgħada, xi mitt sena oħra jiġi xi ħadd jgħid ara, mitt sena ilu hekk kienu jaħsbuha fil-kumitat soċjali tal-parlament Malti.

Imma naħseb li m'għandux ikun.

Naħseb li għandna nkunu qegħdin nagħmlu xogħol li nwassluh u nutilizzawh bl-iktar mod wiesa' lill-persuni u lill-media.

U naħseb waħda mill-ewwel laqgħat li għandna nagħmlu - forsi qed nibdew ftit żgħira llum – hi x'għandna nagħmlu biex ix-xogħol li nkunu qed nagħmlu hawnhekk inwassluh 'il barra.

Se tkun problema diffiċli.

Issues li huma polemiċi se jkunu qed jiġu rrapportati - forsi aħna m'aħniex il-public Accounts Committee fejn wieħed qed jipprova jaqbad lil xi ħadd fuq sieq ħażina - imma donnhom it-temi soċjali m'għadhomx jappellaw għall-media għax ma joħolqux ċertu kjass kbir ġewwa l-pajjiż.

Naħseb illum, irrid naħdmu daqsxejn b'din it-tema, u jekk naħsbu fuq din, nistgħu nwasslu l-messaġġ b'mod jew ieħor barra, u ma jibqax sempliċement dokument għal xi vetrina biex jibqa' hemmhekk.

Għax allura mbagħad nispiċċaw verament li jgħaddi xahar, jgħaddu xahrejn, tlieta, u tibda l-apatija, u din nammettiha jien stess.

Fl-aħħar leġislatura jien kont membru f'dan il-kumitat u qabditni ċertu apatija.

Qabditni ċertu apatija għax l-affariijet li bdew isiru hawn ġew għal vetrina kienu qed isiru.

Il-laqgħat iridu jsiru għal żewġ punti, biex tittieħed azzjoni fuqhom min-naħa tal-gvern biex inkunu nistgħu nimxu 'l quddiem ħalli dawn il-persuni għallinqas mit-tbatija li għandhom nagħtuhom daqsxejn ta' tama ta' forsi bidla ġol-pajjiż.

Dawn veru se jibqgħu l-minoranza, imma għallinqas mhux tkompli tagħtihom fuq rashom.

THE CHAIRMAN: Nirringrazzjak, u prosit.

JUSTYNE CARUANA: L-ewwelnet jien qatt ma pparteċipajt f'Kumitat Permanenti u allura hija l-ewwel esperjenza tiegħi u mhux se nkun prużuntuża li ngħid ċerti affarijiet.

Però milli qed nifhem se nkunu qed niddiskutu ċerti affarijiet, on a level playing field u kulħadd se jkun qed jagħti l-input tiegħu mingħajr ebda distinzjoni u aġendi oħra.

Jiġifieri se nħossni komda li nitkellem fuq ċerti affarijiet mingħajr ma jkun hemm xi ħadd li jinterpretahom b'ċertu mod jew ikun hemm xi affarijiet ulterjuri.

Jien u l-Onor Frederick Azzopardi, peress li t-tnejn minn Għawdex, nistgħu nwaslulkom realtajiet li intom ma tistgħux twassluhom.

Jiġifieri kull wieħed u waħda minna hawnhekk ġej minn background differenti u l-input li nistgħu nagħtu hawnhekk se jkun widespread, nistgħu nirriflettu realtajiet li forsi ħadd ma ta kashom qabel.

Però naħseb li huwa opportun ukoll, u aċċenna għaliha ukoll l-Onor Karl Chircop, l-out reach.

Għax għalkemm aħna għandna l-esperjenzi tagħna, dawn huma limitati, ma jwasslux sa kullimkien u fejn ma naslux aħna, naħseb li apparti l-esperti għandna nisimgħu wkoll from the horse's mouth, jiġifieri persuna li tiġi tispjegalek il-problema għax tkun qed tgħixha, tifhimha aktar.

Jien nista' nispjegaha però ma nistax nittrażmetti dak li tista' tittrażmettilek persuna li qed tgħix il-problema hi.

Ma nafx kif jaħdem dan il-kumitat, ma nafx jekk kienx hemm okkażjonijiet fejn dan sar.

THE CHAIRMAN: Dan se jaħdem kif irriduh jaħdem.

JUSTYNE CARUANA: Biex nifhmu u nsibu soluzzjonijiet li verament ikunu effettivi u biex anke l-pubbliku jħoss li aħna qed nagħmlu xi ħaġa għall-ġid tagħhom, naħseb li għandu jkun hemm l-involviment tagħhom ukoll.

Mr Chairman, dwar l-issues.

Dawn mhumiex issues li bdew issa, imma huma issues li ilna nġorruhom magħna għal diversi snin.

U allura ma nafx jekk fil-passat qatt sarx hekk.

L-entitajiet li jiddiljaw ma' dawn it-tip ta' issues jiġu hawnhekk, jispjegawlna x'sar, mhux just rapportaġġ.

THE CHAIRMAN: Viżwalment aħna se nkunu qed nagħmlu hekk.

Immaġina li qegħdin niddiskutu l-media u l-familja, jien se nkunu qed nagħtikom - la għandna dan iċ-ċans minħabba s-sajf - lil min naħseb li se nkunu qegħdin nistiednu biex jiġu hawnhekk.

Nibgħathielkom email - jekk forsi ma jkollniex ċans niltaqgħu - u jekk intom taħsbu li trid iżżidu lil xi ħaddieħor tkunu tistgħu żżiduh.

JUSTYNE CARUANA: Għandi fil-fatt.

THE CHAIRMAN: Aħna se nkunu nistgħu nikkomunikaw flimkien.

Imbagħad meta jiġu hawn jagħmlulna presentation u nistaqsuhom.

JUSTYNE CARUANA: Però apparti minn hekk, apparti r-rapportaġġ u apparti l-kjarifiki li jkollna bżonn nagħmlu, nistgħu anke mmorru aħna naraw l-operat tagħhom.

THE CHAIRMAN: Ovvjament, iva.

JUSTYNE CARUANA: Hawn l-Onor Frederick Azzopardi ukoll preżenti.

It-tendenza hi li anke kif qegħdin taraw f'dan il-Pjan ta' Ħidma, l-lista hija kollha magħmula min-nies Maltin.

Jien Għawdxi ma qed nara lil ħadd.

(Interruzzjonijiet) F'Għawdex, għandna l-Oasi, l-Arka..… Anke fil-Kummissjoni tal-Familja għandna rappreżentanza Għawdxija, tal-vjolenza domestika għandna Għawdxi wkoll.

Jiġifieri għandna nies li nistgħu nġibuhom hawnhekk.

Għax aħna dejjem inħossuna abbandunati fil-periferija u l-problemi soċjali tagħna - għalkemm forsi taħsbu li m'għandniex - tant huma kumplessi u tant huma kumplikati li lanqas il-qrati tagħna mhu qed isolvuhom.

Anzi, qed nispiċċaw f'ċirku vizzjuż li hemm bżonn jiġu indirizzati.

Issa meta inti qed tgħid, per eżempju, l-Qrati, il-Qorti tal-familja, mhux il-Qorti tal-familja biss imma s-sistema ġudizzjarja kollha.

Meta inti qed issemmi l-familja ma tistax teskludi l-Kummissarju tat-Tfal u ma tistax teskludi l-vuċi tat-tfal.

Jien anke nissuġġerixxi li jkun hemm session tat-tfal.

Meta kien hawn il-parlament tat-tfal - ma nafx min minnkom kien preżenti - jien tbellaħt għax tant ġew b'ideat, bl-innoċenza kollha tagħhom.

Jien naħseb li għandu jkun hemm input ta' etajiet differenti u rappreżentenza......

THE CHAIRMAN: Onor. Caruana, ma rridx inwaqqafek mill-fil li qed tiddiskuti, imma naqbel miegħek u fil-fatt meta qed ngħidu li se niddiskutu u nibdew bil-Method of Coordination, il-ħsieb tagħna hu li nippruvaw nesperimentaw u nkunu innovattivi fl-istess ħin. u li ma jkollniex l-espert biss li jgħid tiegħu, imma jkollna nies oħrajn - jistgħu jkunu laymen - li jkunu għaddew mill-esperjenza.

U allura iva huwa f'moħħi, li meta nkun qed nipprepara - u jien li għandi responsabiltà ta' chairman biex ngħid hekk allura minni tistenna li nagħmel ċertu ground work – nġib firxa ta' nies.

Biex stajna noffru din il-lista - għax ma ġietx waħedha - kull nhar ta' Tlieta filgħodu nkun qiegħed hawnhekk.

Fil-fatt diġà bdejt ċerti laqgħat anke biex jien ikolli brief u nibda nisma'.

Iva, il-ħsieb tagħna hu li nġibu n-nies.

Però jekk se nġibu t-tfal irid il-parir mingħand il-Kummissarju tat-Tfal biex jien ma nkunx qed nuża n-nies.

Irridu noqogħdu attenti għax kif qal tajjeb l-Onor Michael Farrugia dawn huma issues sensittivi, u ma rridx li mbagħad aħna niġu qisna qed nużaw in-nies jew iżjed u iżjed qisna qed nilagħbu bin-nies.

Rigward Għawdex.

Jien kont qed naħseb - ovvjament jekk il-parlament u r-regoli dejjem jippermettu - li minflok ikollna session hawn, jkollna session Għawdex.

Qegħdin niftehmu?

U allura aħna qisna nkunu għamilna seminar ta' ġurnata Għawdex.

Aħna xorta nkunu smajna fuq is-suġġetti kollha.

Però ovvjament la intom u inqas aħna m'aħna full-time fuq dan il-Kumitat.

U jista' jkun hemm membri li ma jistgħux jmorru Għawdex f'dik it-tali ġurnata.

Però minkejja l-limitazzjonijiet, irridu niddiskutu mhux biss waqt il-laqgħat imma anke bejnietna qabel biex ovvjament ikollna l-aħjar tħejjija u kif għedt inti, Onor Caruana level playing field fejn kulħadd jagħti l-input tiegħu biex dawn il-laqgħat ikunu suċċess.

Però fl-istess ħin irridu niġġieldu l-apatija.

Jien qisni għamilt Swot Analysis u kelli briefs fuq x'jistgħu jkunu l-affarijiet li jikkontribwixxu għal apatija.

Iva, waħda mill-weakness ta' kumitat - bħalma hu l-kunsill ta' l-Ewropa - hi fejn taħsbek li inti parti minn talk show u tista' taqta' qalbek.

Issa sta għaliha, bir-responsabiltà tiegħi li niġġieled li l-apatija ma' taqa' qatt.

U sta għalija li noħloq u nġiegħel lil min jistedinna anke jekk mhux parti mid-diskussjoni, imma NGOs jistidnuna ħalli mmorru naraw huma kif qegħdin jaħdmu.

Imbagħad sta għalina li nsibu l-ħin u ngħidu li għandna ċans u mmorru.

Minkejja li ġej ir-recess tas-sajf, jekk tagħtuni permess, biex jien norganizza ċerti żjajjar għax nistieden lil min jistedinna, jien inkun nista' nagħmilhom.

Imma ovvjament jien irrid nisma' mingħandkom kemm intom disponibbli, biex ngħid hekk, biex inkunu nistgħu nagħmlu ċertu xogħol.

Għax jien lest għax-xogħol.

Jien inqisni full time biex ngħid hekk fuq hekk biss.

Qegħdin niftehmu?

Imma jekk intom tagħtuni l-brief li tgħiduli isma', dik il-ġurnata filgħodu, jew wara nofsinhar lest li mmorru, jien bil-qalb kollha nagħmel kuntatti min lest jagħtina preżentazzjoni biex ngħid hekk tax-xogħol li qegħdin jagħmlu, speċjalment NGOs, dipartimenti tal-gvern, u hemm inkunu nistgħu nifhmu aħjar x'inhu x-xogħol tagħhom.

MICHAEL GONZI: Mr Chairman, l-ewwel nibda' biex ngħidlek prosit ta' dan id-dokument għax jidher studjat għax qisu għandek l-affarijiet kollha ppjanati.

Xtaqt nagħmel żewġ punti, l-ewwelnett fuq it-talk shop.

Fil-leġislatura l-oħra attendejt kumitati kemm ippreseduti mill-Onor.

D'Amato kif ukoll ta' l-Onor.

U konna ddiskutejna l-bio teknoloġija.

Għamilna sena sħiħa niltaqgħu kważi darba fil-ġimgħa u ġibna lil kulħadd hawn, nies li kellhom il-problemi, esperti fuq iċ-ċelloli u l-embryo, qassisin.

(Interruzzjonijiet) Mhux ma ġara xejn.

Kien ħareġ dokument u nħajjar lil kulħadd biex jarah.

Kien dokument riċerkat, fl-opinjoni tiegħi, imma minħabba raġunijiet li jien dak iż-żmien rajthom politiċi ma kienx hemm consensus fuqu.

Kienet sitwazzjoni importanti għax kellna sitwazzjoni u għad għandna sitwazzjoni fejn qed isiru In Vitro Fertilization mingħajr m'hemm kontroll ta' xejn u dan il-Kumitat ..

The CHAIRMAN: Għal fini tar-recording u għal min jista' jkun qed jisma', nitolbok u semmi l-isem tad-dokument.

MICHAEL GONZI: Id-dokument li qed nirreferi għalih huwa l-Bio Technology Report.

The CHAIRMAN: Għall-informazzjoni ta' kulħadd dan id-dokument huwa available mill-website tal-parlament.

MICHAEL GONZI: Kien dokument ippreparat tajjeb ħafna, imma tistgħu tiċċekkjaw l-attendenza u min kien jipparteċipa fil-Kumitat soċjali ta' dak iż-żmien u nieqaf hawnhekk.

Seta' ħareġ ħafna ġid minn dan id-dokument u fl-opinjoni tiegħi ma ħareġ xejn.

Issa jekk kenitx raġuni politika, kienx hemm raġunijiet oħrajn, ma nafx.

Jiena nixtieq ħafna li dak id-dokument jerġa' jiġi sottomess f'dan il-Kumitat il-ġdid u nerġgħu niddiskutuh, u jekk ikun hemm bżonn ikollna konklużjoni fuqu wkoll.

Dan il-Kumitat m'għandux poteri leġislattivi imma nistgħu nixprunaw il-gvern biex jagħmel xi ħaġa, għax is-sitwazzjonijiet u l-problemi li konna ltqajna magħhom tliet snin ilu għadhom jeżistu llum.

F'dan il-Kumitat qegħdin ħames tobba, 20% ta' dan il-parlament huma tobba, jiġifieri fuq dawn l-affarijiet naħseb kulħadd jifhem u kulħadd japprezza l-problemi li qed naraw.

Dak id-dokument ma kienx talk show.

F'dan il-kumitat iddiskutejna l-obessità, id-drug sharing u drug trafficking, imbagħad ħarġu affarijiet utli oħra.

Jien fl-opinjoni tiegħi, biex inkun għedt il-verità, l-ewwel tliet snin tal-kumitat kienu sbieħ u tajbin, imma l-aħħar sentejn imbagħad intlaqna.

Dan il-kumitat huwa importanti ħafna u jista' jagħmel ħafna ġid għal pajjiżna.

Fuq il-Pjan ta' Ħidma li ppreżenta ċ-Chairman.

X'se jkun l-għan ta' dan il-kumitat?

Hemm ċerti affarijiet, per eżempju, qed nara fuq it-tfal.

L-affarijiet li hemm fuq it-tfal huma xogħol il-Kummissarju tat-Tfal.

Nista' naqbad lill-Kummissarju tat-Tfal, insaqsiha dawn id-domandi u nsaqsiha x'inhi l-istatistika tiegħek, x'qed isir, x'għandek bżonn minn dan il-Kumitat, għandekx bżonn ta' għajnuna finanzjarja, jew ta' xi affarijiet?

Hemm ċerti affarijiet li ma rridx li jkun hemm duplication tagħhom jew inkunu qed nidħlu f'xogħol ministerjali li suppost jagħmlu l-Ministru.

Jiena li rrid hu li hemm problema soċjali fil-lokalità ta' San Pawl il-Baħar, mela ħalli niddiskuti l-problema fil-lokalità ta' San Pawl il-Baħar li kultant dawn il-problemi jidħlu f'ħafna Ministeri u ma jkunx hemm entità waħda.

Il-Kumitat Soċjali jista' jagħmel ħafna ġid, naħseb li speċjalment niltaqgħu kollha fil-pajjiżi individwali tagħna.

Waħda mill-affarijiet hija li dan il-Kumitat jista' jkun Knowledge Based, jiġifieri li inġib il-Kummissarju u nkun irrid nara d-dettalji u x'qed isir.

Imma jien irrid li dan il-Kumitat janalizza jew jiffoka fuq problema li forsi ma tantx qed iddur mal-Ministeri.

Per eżempju, il-bio teknoloġija ħadd ma semmiha, qatt ma dehret fuq agenda ministerjali imma kien dan il-kumitat li mbagħad mexa fuqu.

Nixtieq li nanalizaw dawn l-affarijiet.

L-Onor.

FREDERICK AZZOPARDI: Mr Chairman, l-ewwelnett irrid ngħidlek prosit tal-Pjan ta' Ħidma għax naħseb li l-pjan u l-issues li fih se jgħinu kemm lil dan il-parlament kif ukoll lill-poplu in ġenerali.

U jekk nimxu miegħu naħseb għandna jkollna diskussjoni interessanti fuq ħafna suġġetti.

Ħafna mill-punti li kont se ngħid, kważi kollha ssemmgħu, u ma tantx baqa x'inżied.

Imma ridt nagħmel kumment żgħir rigward is-suġġett ta' Għawdex li diġà ssemma' wkoll.

F'Għawdex hemm aspirazzjonijiet li m'humiex komuni għal Malta u jista' jkun hemm sitwazzjonijiet li huma realtà għal Għawdex imma m'humiex ta' Malta jew viċiversa.

Meta semmejt il-proposti ma' l-organizzazzjonijiet li għandna niltaqgħu magħhomm, naħseb li għandna nżiedu organizzazzjonijiet, individwi u professjonisti Għawdxin li jistgħu jagħtuna sitwazzjoni reali ta' Għawdex.

Minn din il-lista li hawn fil-Pjan ta' Ħidma ma toħroġx ir-realtà ta' Għawdex u nitlob li nżiedu ismijiet - anke nista' nissuġġerixxi ismijiet iktar 'il quddiem - u nistgħu niddiskutu magħhom.

Naqbel ukoll ma' l-Onor.

Gonzi meta qal li għandna nerġgħu niddiskutu r-rapport tal-Bio Teknoloġija.

Naħseb kien rapport tajjeb u huwa dnub li nħalluh qisu qatt ma kien sar xejn.

Ħareġ ħafna ġid minnu u naħseb li jekk nerġgħu niddiskutuh u naraw kif nistgħu nattwaw partijiet minnu - jekk mhux kollu - naħseb li jkun ta' interess in ġenerali għal kulħadd.

Nesprimi lili nnifsi bħala sodisfatt ħafna.

Sodisfatt għax bil-ħsibijiet li għadkom kemm qsamtu madwar din il-mejda, jien ukoll I share your views jiġifieri ma nistax ngħid li m'iniex qed naqbel jew għandi xi veduta totalment differenti minn ta' xi ħadd minnkom.

Ipprovajt li jkolli xi ħaġa bil-miktub biex inkunu nistgħu nixprunaw u jkollna din id-diskussjoni llum.

U anke bħala bidu għal-ħidma tagħna.

Il-Pjan ta' Ħidma issa m'huwiex tiegħi, ladarba ġejtu intom u ddiskutejtuh issa huwa tagħna lkoll.

Dak kollu li għedtu intom f'din is-session tal-lum, issa jirrifletti fil-Pjan ta' Ħidma mingħajr riżervi ta' xejn.

Għaldaqstant se tittieħed nota biex isiru l-emendi u jiġu inklużi l-proposti li qal kull Membru Parlamentari hawnhekk u taħt l-isem ta' kull Membru jiġi elenkat x'kienu l-proposti li ġew suġġeriti.

Fil-fehma tiegħi l-proposti kemm ta' l-Onor Chircop kif ukoll dawk ta l-Onor Farrugia, pjuttost kienu diġà mniżżlin hawn, imma kif għedtuhom intom, ikomplu jżiedu.

Dwar l-outreach – li pproponiet l-Onor Caruana - fil-fehma tiegħi trid issir imma bżajt niktibha għax bżajt li niġi hawn u tgħiduli li intom m'intomx full-time, u ma jkollkomx ċans li tmorru fuq żjarat.

Imma l-fatt li smajtha mingħandkom, jien kuntentissimu li tridu li jkun hemm dawn il-programmi ta' żjajar.

Nieħu mill-ewwel l-inizjattiva ta' l-outreach u ngħaqqadha mal-proposta ta' l-Onor Gonzi u nsibu l-okkażjoni fejn ir-rapport tal-Bio Teknoloġija nitkellmu dwaru mhux biss hawnhekk imma mmorru nippreżentawh lil min jista' jkun responsabbli għal bidliet li jista' jsiru.

Qed nesprimi dan kollu mingħajr ma tant tajtu ħsieb.

Imma t-target tiegħi huwa dan, ejjew immedjatament immiddu idejna għal dan it-tip ta' xogħol.

Jien li rrid mingħandkom huwa li żżommu komunikazzjoni miegħi għax kif qal l-Onor Michael Gonzi nifhem li hawnhekk għandna jkollna din it-tip ta' ħidma għaddejja, u long term nafu fuq xiex qegħdin naħdmu.

Jiena qatt ma fhimt li rrid naħdem x'imkien qisna crisis management għalkemm il-crisis management irid ikun ukoll.

Mela nressaq għall-approvazzjoni tal-Kumitat dan il-Business Plan b'din l-iskeda, f'dik li hija long term.

Imma issa ejjew intom u ġiebu x-short term.

Diġà ħarġu żewġ proposti, il-Bio teknoloġija, iva, dik se tittieħed minn issa.

L-outreach, minn naħa l-oħra ukoll se tittieħed minn issa imma bħala fatt li rridu naħdmu fuqha.

Li ninvolvu iżjed lil Għawdex, anzi niddiskutu l-issues ta' Għawdex f'Għawdex stess ħalli jkollna l-prinċipju tas-sussidjarjetà u kulħadd iħossu at home.

Għax bniedem li forsi taqilgħu fid-9.00 p.m. biex jiġi hawn imbagħad ma jkollux ċans jitkellem mhux daqshekk idejali.

Imma rridu nsibu dawn ir-rimedji, jiġifieri iva nieħu nota tagħhom u anke ninvolvi lill-iSpeaker u nfiehmu x'kien l-outcome ta' dan id-dibattitu.

Dak li ser isir, però issa sta għalikom li tagħtuni s-suġġerimenti skond l-urġenza u l-ħteġijiet tagħkom.

Aħna li ġejjin minn oqsma differenti kemm professjonali kif ukoll bħala politiċi, nġorru l-esperjenzi kollha magħna meta niġu fuq din il-mejda u għalhekk nixtieq naħdem hekk.

Ħalli nuża lil Onor Gonzi bħala eżempju.

Jekk tgħidli ejja naħdmu fuq issue li f'Buġibba qed tqajjem rasha.

Dan il-kumitat ipoġġi bilqiegħda flimkien u jara x'inhi l-issue f'xi ġurnata oħra barra l-Erbgħa.

Jekk hemm bżonn anke niltaqgħu mit-8.00 p.m. sad-9.00 p.m., għax intom it-tobba komdi iktar fit-8.00 p.m. u nġibu lil min għandu x'jaqsam, tliet individwi, erbgħa u niltaqgħu.

Nista' nagħmel - u nwiegħdkom li nagħmel - xogħol preparatorju fuq dik il-problema li tagħtuni.

Matul il-ġurnata niġi hawnhekk u nkun nista' nlaqqa' dawk in-nies biex x'ħin ġew hawn mhux irridu niftħu l-kapitlu mill-ġdid, imma nkunu ġejna kważi għal konklużjonijiet.

B'hekk inkunu qegħdin naħdmu b'tali mod li dan il-Kumitat la jkun talk shop u lanqas xi ħaġa li tibqa' fuq l-ixkaffa.

Fil-fatt fil-Pjan ta' Ħidma jien ktibt li naħdmu għax nissensibilizzaw kemm lis-soċjetà, l-entitajiet governattivi jew mhux governattivi li jistgħu joħorġu bis-soluzzjoni imma anke għalina tkun learning experience.

Nispiċċa b'nota li beda biha l-Onor Chircop.

Jekk nafu li l-ikbar tentazzjoni li jista' jkollna hi li naqgħu f'apatija, l-ħidma kollha tagħna trid tkun li ma nippermettux li naqgħu fiha.

Nerġa' ngħid, jekk nhar ta' Erbgħa se jkollna l-long term policy qed tinħadem, għalija nhar ta' Tlieta u nhar ta' Tnejn nistgħu nħalluhom fuq suġġetti oħra.

Matul il-ġurnata għandi ħin fejn inkun il-parlament u minn kemm ili li nħtart, kull nhar ta' Tlieta filgħodu żammejtha regolari li nkun fl-uffiċċju tiegħi hawn isfel u diġà bdejt nżomm laqgħat.

Fil-fatt il-ġimgħa li ġejja se nkun qed niltaqa' mal-Professur Kenneth Wain bħala l-persuna responsabbli mill-NGOs.

Fl-ewwel session li nixtieq nagħti data għaliha minn issa - għalkemm ma tkunx data definita imma ngħidu as a date - se nkun qed nistieden lill-NGOs kollha jew Dipartimenti tal-Gvern li diġà bejn wieħed u ieħor għandna l-lista tagħhom li qegħda f'paġna 6 u li se nkunu qegħdin naħdmu magħhom fuq issues tal-familja.

Se ngħidilkom min huma qabel ma npoġġuha fuq l-aġenda biex jekk ikun hemm xi ħadd nieqes tgħiduli.

Jien qed nara hekk, fl-ewwel session li niltaqgħu wara r-recess tas-sajf se nagħmlu presentation ta' x'inhu l-programm ta' ħidma tagħna fuq l-issues kollha tal-familja.

Fis-sajf se nkun diġà ltqajt magħhom u ppreparajthom biex meta jiġu hawn, jitkellmu fuq dak it-tali suġġett.

Mhux jiġu from scratch imma nkun avżajthom biex minn issa jibdew jippreparaw mhux jgħidulna li ġew avżati minn tlett ijiem qabel.

Jekk, per eżempju, lil Mr X se nistiednuh biex jitkellem fuq l-ewwel issue navżawh minn qabel.

Intom ukoll tkun tafu min huma dawk li diġà jkunu sar qbil magħhom u jkunu ġejjin.

Peress li se jkollna session every Wednesday mhux se jkun hemm skossi.

Ovvjament meta jiġi l-budget eċċ nieqfu għal ftit.

Sadanittant intom tistgħu tibagħtuli r-rakkomandazzjonijiet tagħkom biex niltaqgħu ma' xi ħadd b'e-mail.

Jekk problema soċjali qed tfeġġ minħabba s-sajf, jien lest li dan il-kumitat nlaqqgħu ma' dawk il-personalitajiet li jkunu responsabbli minn dik l-issue partikolari, l-Membru Parlamentari li huwa l-iżjed konness ma' dik il-problema u l-entitajiet konnessi u nġibuhom flimkien issa fis-sajf.

MICHAEL GONZI: Nistgħu nġibuhom darbtejn.

Nagħmlu mod għall-argument fis-sajf - fir-recess - tara li hemm urġenza għax fix-xatt ta' Buġibba qed jinħarqu t-tfal.

Inti tgħidli li ma nistax noqgħod nistenna sa Settembru li ġej biex insolvu din il-problema, tara li għandha ċerta portata u li ma tistax issolviha waħdek.

Bil-permess tiegħek u miegħek jekk tkun trid, jista' jkun inti, tista' tkun Justyne, inġibu hawnhekk il-membri tad-dipartimenti tal-gvern jew NGOs ....

MICHAEL GONZI: Kif qed nifhem jien, irid jissejjaħ il-kumitat kollu.

The CHAIRMAN: Nistgħu nagħmlu żewġ affarijiet, jew ikollna ....

MICHAEL GONZI: Waħda mill-problemi li jiena se nissottometti lil dan il-kumitat hija jekk l-antenni tat-telekomunikazzjonijiet jistax ikollhom problemi ta' saħħa.

Jien nista' niltaqa' miegħek u nġib in-nies.

Imma ma jagħmilx sens għax il-problema li nista' niltaqa' magħha fil-lokalità tiegħi jista' jkun qed jiltaqgħa magħha ħaddieħor fil-lokalità tiegħu.

U jiena bħala tabib nista' nagħmel ċerti domandi imma bħala avukat ma nagħmilhomx.

Allura fl-opinjoni tiegħi, hu importanti li għal kwalunkwe suġġett, il-kumitat kollu jkun involut.

Jekk membru iridx jattendi jew le imbagħad dak affari tiegħu, imma jiena tal-parir li l-kumitat kollu jattendi u jagħmel id-domandi lin-nies li jidhrilna għandhom jiġu.

The CHAIRMAN: Onor. Michael Gonzi naqbel miegħek, dak huwa suġġett li jrid jiġi trattat, ippermettili nsejħilhom, fis-sessions ta' nhar ta' Tlieta.

Dawk, iva, nittrattawhom.

Jien li kont qed nifhem jekk - u jalla ma jkun qatt – ikun hemm każ partikolari li bil-ħidma kollha preparatorja għal laqgħa tal-kumitat inkunu nistgħu nsolvuh.

Jew tgħidli biex nuża l-influwenza tiegħi biex insolvu l-problema qabel ma niltaqgħu hawnhekk.

Jekk dak il-każ ikun jitlob hekk, lest li nkunu innovattivi biżżejjed biex nipprovaw dak l-esperiment.

Issa jekk jirnexxix jew le ma nafx imma nifhem li kapaċi nsejħu hawnhekk numru ta' esperti jew nies li jkunu fid-Dipartimenti biex niddiskutu magħhom dik l-issue partikolari.

Jien li qed nagħmel aċċenn għalih huwa tistennewx sa wara r-recess biex niddiskutu xi problema f'xi lokalità.

Onor. Justyne Caruana, semmiet li nkunu qegħdin nitkellmu fuq level playingfield jiġifieri dik hija l-intenzjoni tagħna.

Jien il-ħin kollu rrid inżomm kuntatt magħkom.

Jiġifieri s-Segretarja tieħu ħsieb li tqassam it-telephones u l-e-mail addresses lill-Membri kollha.

Naħseb li diġà huma disponibbli u nkunu nistgħu nikkomunikaw ma' xulxin meta jkun hemm bżonn.

Għalissa m'għandi xejn iżjed x'inżied.

L-Onor.

MICHAEL GONZI: Xtaqt nagħmel punt ta' kjarifika fuq ir-rapport ta' Dr Philip Carabott.

Kumbinazzjoni kelli żewġ każi fil-lokalità tiegħi u tkellimt ma' Dr Carabott li huwa l-Head tal-GU clinic ta' l-Isptar Boffa u qalli li qed jinnota li hemm żieda qawwija ta' infections sesswali fl-adoloxxenti.

Qalli wkoll li hemm bżonn iktar awareness.

Fil-fatt jekk tmorru f'paġna 6 tar-rapport u nikkwota sentenza waħda:

Din naraha xi ħaġa inkwetanti u qed nissuġġerixxi minn issa li dan id-dokument jiġi diskuss fl-ewwel sessjoni wara r-recess tas-sajf.

The CHAIRMAN: Biex inkompli fuq li qed tgħid, Onor. Michael Gonzi, dalgħodu diġà kelli diskussjoni.

Tajjeb tkunu tafu li fid-Dipartimenti konnessi qed jinħadem xi ħaġa għax il-WHO rrikomandat li fil-pajjiżi jkun hemm din it-tip ta' edukazzjoni.

U tajjeb li fl-ewwel sessions ikollna diskussjoni ma' dawk kollha li huma nvoluti jiġifieri kemm ma' Dr Philip Carabott, kif ukoll ma' personalitajiet oħrajn anke fl-edukazzjoni biex jagħtuna stampa ċara ta' x'qed jiġri fiż-żewġ oqsma.

Għaldaqstant nista' ngħaddi għal meta se jkollna dawn il-meetings.

L-Erbgħa tat-tieni ġimgħa wara li jiltaqa' l-parlament, ikollna l-meeting mal-NGOs kollha.

Tajjeb għalikom li l-laqgħa tibda fis-7.15 p.m.?

Ma' dawn l-NGOs se nkunu qegħdin nittrattaw id-diskussjoni fuq il-familja.

Se nkunu qegħdin nitkellmu magħhom – kif ikkummenta l-Onor Gonzi - biex nuruhom li mhux se jkun hemm dupplikazzjoni ta' xogħol imma biex insaħħu s-sinerġija ta' bejniethom.

Għalhekk ikun tajjeb li għal dan l-ewwel meeting ikunu hawnhekk kollha, għax kull nhar ta' Erbgħa se jibdew ikunu hawnhekk u jista' jkollhom xi nteress f'xi suġġett għax anke jisimgħu wieħed lill-ieħor.

M'aħniex se nkunu qed niddupplikaw imma nikkordinaw huma jkellmu lilna u aħna nisimgħu lil kullħadd.

Għalhekk l-Erbgħa tat-tielet ġimgħa se jkollna l-ewwel session skond din il-proċedura, li se tkun "X'qed ikun l-Effett tal-Media fuq il-familja?"

Imbagħad sussegwentement kull nhar ta' Erbgħa nkomplu niddiskutu dawn is-suġġetti rigward il-familja.

It-Tlieta ta' wara l-meeting ma' l-NGOs se jkollna l-meeting ma' Dr Philip Carabott mill-GU Clinic.

Jiġifieri anke l-NGOs jistgħu jagħtuna proposti fuq xiex nistgħu nitkellmu, u immedjatament aħna inkunu nistgħu npoġġu idejna fuqhom.

Għaldaqstant qed nagħmel dan l-appell għal min jinteressah.

Ladarba se jkollna dan il-Pjan ta' Ħidma fuq il-Webpage tas-Social Affairs Committee kulmin hu interessat, jara x'inhuma l-veduti tagħna u kif se naħdmu.

Dan għandu jgħin biex jekk hemm xi ħadd li jew irid jipparteċipa f'xi diskussjoni jew jagħtina xi suġġett għal fuq l-aġenda tagħna, se jkunu jistgħu jersqu 'l quddiem.

It-tama tiegħi f'Alla l-Imbierek u fina lkoll li qegħdin madwar il-mejda hija li jkollna sessions produttivi, konsultattivi, impennjattivi u li fl-aħħar mill-aħħar qatt ma jkunu tedjanti u ma naqgħux fl-apatija imma nirrendu riżultati pożittivi għas-soċjetà tagħna.

B'dan nirringrazjakom u nikkonkludi.

Fid-8:40 p.m. il-Kumitat aġġorna għal data li kellha tiġi komunikata iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 1

L-Erbgħa, 16 ta' Lulju, 2008

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.20 p.m.

L-Onor Edwin Vassallo, President tal-Kumitat, ippresieda.

PREŻENTI: L-Onor Frederick Azzopardi, l-Onor Justyne Caruana (sostituta), l-Onor Karl Chircop, l-Onor Michael Farrugia, l-Onor Michael Gonzi u l-Onor Stephen Spiteri.

Is-Sur James Carabott, Research Analyst mal-Kumitat Permanenti dwar l-Affarijiet Soċjali fil-Kamra tad-Deputati attenda għal din il-laqgħa.

L-Iskrivana tal-Kumitat qalet it-talba.

L-Onor Edwin Vassallo, l-President tal-Kumitat qiegħed fuq il-Mejda tal-Kumitat:

Dokument 1 Kopja tar-Raba' Rapport Annwali dwar il-Ħidma tal-Bord tal-Pulizija għas-sena 2006 mibgħut mill-Imħallef Franco Depasquale, Chairman tal-Bord u datat 14 ta' Frar 2008;

Dokument 2 Genitourinary Report 2007 mibgħut minn Dr Philip Carabot, Konsulent fil-GU Medicine;

Dokument 3 Korrispondenza mill-Whip tal-Oppożizzjoni biex ikun mgħarraf li l-Onor Justyne Caruana se tissostitwixxi lill-Onor Marie Louise Coleiro Preca għal-Laqgħa tas-16 ta' Lulju 2008.

Wara t-tqegħid ta' karti, kien hemm qbil bejn il-Membri li l-Konsulent Dr Philip Carabot, għandu jkun mistieden biex il-Genitourinary Report jiġi diskuss iktar fid-dettal f'laqgħa tal-Kumitat dwar l-Affarijiet Soċjali.

STQARRIJA MILL-PRESIDENT TAL-KUMITAT DWAR L-AFFARIJIET SOĊJALI, DWAR IL-PJAN TA' ĦIDMA TA' DAN IL-KUMITAT

L-Onor Edwin Vassallo, President tal-Kumitat, ippreżenta l-proposti tiegħu dwar il-pjan ta' ħidma għall-Kumitat dwar l-Affarijiet Soċjali għal din il-Leġislatura.

L-Onor Vassallo tkellem ukoll dwar il-proċedura u affarijiet amministrattivi oħra

Wara, l-Onor Vassallo stieden lill-membri biex jagħtu il-veduti tagħhom dwar il-Pjan ta' Ħidma.

Huwa wkoll stedinhom biex jissuġġerixxu xi suġġetti oħra li jixtiequ li jkunu diskussi u li ma kenux inklużi fil-Pjan ta' Ħidma.

Dawn l-ideat kellhom jiġu wkoll inklużi fir-rapport.

Fid-8:40 p.m. il-Kumitat aġġorna għal data li kellha tiġi komunikata iktar tard.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 2

It-Tnejn, 1 ta' Settembru 2008 fl-4 p.m.

L-Onor.

Michael Frendo, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar t-Tnejn, 1 ta' Settembru 2008 fl-4 p.m fil-Kamra tal-Kumitati fil-Palazz il-Belt b'din l-aġenda:-

Laqgħa mas-Sur Peter Altmaier, Segretarju Parlamentari tal-Istat fil-Ministeru ta' l-Intern tar-Repubblika Federali tal-Ġermanja, dwar:

(i) l-immigrazzjoni irregolari;

(ii) il-ħidma tal-Frontex;

(ii) it-Trattat ta' Liżbona, u

(iv) l-Unjoni Mediterranja.

Affarijiet oħrajn.


IL-ĦDAX-IL PARLAMENT

LAQGĦA NRU.

It-Tnejn, 1 ta' Settembru 2008.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fl-4 p.m.

L-Onor Michael Frendo, President tal-Kumitat, ippresieda.

Preżenti wkoll kien hemm il-Ministru tal-Ġustizzja u l-Intern.

Assenti: Il-Viċi Prim Ministru u Ministru ta' l-Affarijiet Barranin, l-Onor Charlo' Bonnici u l-Onor Beppe Fenech Adami.

PERMESS TAL-KUMITAT

Il-President talab il-permess tal-Kumitat sabiex cameramen u fotografi jkunu jistgħu jieħdu filmat u ritratti ta' l-ewwel parti tal-laqgħa.

Il-permess ingħata.

Il-Kumitat qabel ukoll li wara l-introduzzjoni min-naħa Maltija u min-naħa Ġermaniża d-diskussjoni dwar l-item prinċipali fuq l-aġenda titkompla fil-magħluq u mingħajr ma tiġi rekordjata u dan sabiex id-diskussjoni tkun waħda miftuħa u fl-istess ħin kunfidenzjali.

Il-Minuti tal-laqgħa Nru. 1 li saret fis-7 ta' Lulju 2008, kienu konfermati.

Fuq proposta tal-President, il-Kumitat qabel li sakemm tasal id-delegazzjoni Ġermaniża immexxija minn Dr Peter Altmaier, Segretarju Parlamentari tal-Istat fil-Ministeru ta' l-Intern tar-Repubblika Federali tal-Ġermanja, il-Kumitat jgħaddi għal xogħol ieħor ta' natura amministrattiva.

PREŻENTAZZJONI TA' KARTI

Il-President tal-Kumitat ippreżenta lill-Kumitat 31 riżoluzzjoni tal-Parlament Ewropew li l-istess Parlament bagħat lill-parlamenti nazzjonali:

Dokument 110 Dikjarazzjoni tal-Parlament Ewropew tal-5 ta' Ġunju 2008 dwar il-mard rewmatiku P6_TA-PROV(2008)0262;

Dokument 111 Riżoluzzjoni tal-Parlament Ewropew tal-5 ta' Ġunju 2008 dwar ir-rapport annwali mill-Kunsill lill-Parlament Ewropew dwar l-aspetti prinċipali u l-orjentazzjonijiet tal-politika estera u ta' sigurtà komuni (PESK), preżentata lill-Parlament Ewropew skond tal-punt G, paragrafu 43 tal-Ftehim Interistituzzjonali tas-17 ta' Mejju 2006 (2007/2219(INI)) P6_TA-PROV(2008)0254;

Dokument 112 Riżoluzzjoni tal-Parlament Ewropew tal-5 ta' Ġunju 2008 dwar is-Laqgħa għolja bejn l-UE u l-Istati Uniti li se jsir fl-10 ta' Ġunju 2008 P6_TA-PROV(2008)0256;

Dokument 113 Riżoluzzjoni tal-Parlament Ewropew tal-5 ta' Ġunju 2008 dwar regoli u proċeduri ta' l-importazzjoni u ta' l-esportazzjoni effiċjenti fir-rigward ta' l-implimentazzjoni tal-politika tal-kummerċ (2007/2256(INI)) P6_TA-PROV(2008)0247;

Dokument 114 Riżoluzzjoni tal-Parlament Ewropew tal-5 ta' Ġunju 2008 dwar l-implimentazzjoni ta' l-Istrateġija Ewropea ta' sigurtà u tal-PESD (2008/2003(INI)) P6_TA-PROV(2008)0255;

Dokument 115 Riżoluzzjoni tal-Parlament Ewropew tal-5 ta' Ġunju 2008 dwar il-Proċess ta' Barċellona: Unjoni għall-Mediterran P6_TA-PROV(2008)0257;

Dokument 116 Riżoluzzjoni tal-Parlament Ewropew tad-19 ta' Ġunju 2008 dwar it-Titjib tal-kapaċità ta" l-Unjoni fir-reazzjoni għad-diżastri P6_TA-PROV(2008)0304;

Dokument 117 Riżoluzzjoni leġiżlattiva tal-Parlament Ewropew tas-17 ta' Ġunju 2008 dwar il-proposta għal Deċiżjoni tal-Kunsill skond l-Artikolu 122(2) tat-Trattat dwar l-adozzjoni mis-Slovakkja tal-munita unika fl-1 ta' Jannar 2009 (COM(2008)0249 – C6-0198/2008 – 2008/0092(CNS)) P6_TA-PROV(2008)0287;

Dokument 118 Riżoluzzjoni tal-Parlament Ewropew tas-17 ta' Ġunju 2008 dwar l-impatt tal-politiki ta' koeżjoni fuq l-integrazzjoni ta' komunitajiet u gruppi vulnerabbli (2007/2191(INI)) P6_TA-PROV(2008)0288;

Dokument 119 Riżoluzzjoni leġiżlattiva tal-Parlament Ewropew tas-17 ta' Ġunju 2008 dwar il-koerenza tal-politika għall-iżvilupp u l-effetti li qiegħda tħalli l-esplojtazzjoni mill-UE ta" ċerti riżorsi bijoloġiċi naturali fuq l-iżvilupp fl-Afrika tal-Punent (2007/2183(INI)) P6_TA-PROV(2008)0289;

Dokument 120 Riżoluzzjoni tal-Parlament Ewropew tad-19 ta' Ġunju 2008 dwar l-awtorizzazzjoni tal-karkass tat-tjur P6_TA-PROV(2008)0307;

Dokument 121 Riżoluzzjoni tal-Parlament Ewropew tad-19 ta' Ġunju 2008 dwar il-Laqgħa Għolja UE-Russja tas-26-27 ta' Ġunju 2008 f'Khanty-Mansiysk P6_TA-PROV(2008)0309;

Dokument 122 Riżoluzzjoni leġiżlattiva tal-Parlament Ewropew tad-19 ta' Ġunju 2008 dwar il-ġejjieni tas-setturi tan-nagħaġ u l-mogħoż fl-Ewropa (2007/2192(INI)) P6_TA-PROV(2008)0310;

Dokument 123 Riżoluzzjoni leġiżlattiva tal-Parlament Ewropew tad-19 ta' Ġunju 2008 dwar il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Lejn Mobilità Aktar Sikura, Aktar Nadifa u Effiċjenti fl-Ewropa Kollha: L-Ewwel Rapport dwar il-Karozzi Intelliġenti (2007/2259(INI)) P6_TA-PROV(2008)0311;

Dokument 124 Riżoluzzjoni tal-Parlament Ewropew tad-19 ta' Ġunju 2008 dwar id-detenzjoni kontinwa ta' priġunieri politiċi fil-Burma P6_TA-PROV(2008)0312;

Dokument 125 Riżoluzzjoni tal-Parlament Ewropew tad-19 ta' Ġunju 2008 dwar l-Iran P6_TA-PROV(2008)0314;

Dokument 126 Riżoluzzjoni tal-Parlament Ewropew tat-8 ta' Lulju 2008 dwar id-difiża tal-prerogattivi tal-Parlament Ewropew quddiem il-qrati nazzjonali () P6_TA-PROV(2008)0327;

Dokument 127 Riżoluzzjoni leġiżlattiva tal-Parlament Ewropew tat-8 ta' Lulju 2008 dwar il-konklużjoni, f'isem l-Unjoni Ewropea, tal-Protokoll bejn l-Unjoni Ewropea, il-Komunità Ewropea, il-Konfederazzjoni Żvizzera u l-Prinċipalità tal-Liechtenstein dwar l-adeżjoni tal-Prinċipalità tal-Liechtenstein mal-Ftehima bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzoni Żvizzera ma" l-implimentazzjoni, l-applikazzjoni u l-iżvilupp ta" l-acquis ta" Schengen ( – C6-0089/2008 – ) P6_TA-PROV(2008)0321;

Dokument 128 Riżoluzzjoni tal-Parlament Ewropew tat-8 ta' Lulju 2008 dwar l-Istabbilizzazzjoni ta" l-Afganistan: sfidi għall-UE u għall-komunità internazzjonali () P6_TA-PROV(2008)0337;

Dokument 129 Riżoluzzjoni leġiżlattiva tal-Parlament Ewropew tat-8 ta' Lulju 2008 dwar il-propsta għal deċiżjoni tal-Kunsill dwar l-approvazzjoni, f'isem il-Komunità Ewropea, tal-Protokoll dwar il-Valutazzjoni Strateġika Ambjentali għall-Konvenzjoni ta' l-Espoo ta' l-UN/ECE ta' l-1991 dwar il-Valutazzjoni ta' l-Impatt Ambjentali f'Kuntest Transkonfinali ( – C6-0161/2008 – ) P6_TA-PROV(2008)0320;

Dokument 130 Riżoluzzjoni leġiżlattiva tal-Parlament Ewropew tat-8 ta' Lulju 2008 dwar il-proposta għal deċiżjoni tal-Kunsill dwar il-konklużjoni ta" Protokoll bejn il-Komunità Ewropea, il-Konfederazzjoni Żvizzera u l-Prinċipalità tal-Liechtenstein dwar l-adeżjoni tal-Prinċipalità tal-Liechtenstein fil-Ftehim bejn il-Komunità Ewropea u l-Konfederazzjoni Żvizzera dwar il-kriterji u l-mekkaniżmi għall-ħatra ta" l-Istat responsabbli mill-eżaminazzjoni ta" talba għal ażil imressqa fi Stat Membru jew fl-Iżvizzera ( – C6-0090/2008 – ) P6_TA-PROV(2008)0322;

Dokument 131 Riżoluzzjoni leġiżlattiva tal-Parlament Ewropew tat-8 ta' Lulju 2008 dwar il-proposta għal deċiżjoni tal-Kunsill dwar l-iffirmar ta" Protokoll bejn il-Komunità Ewropea, l-Iżvizzera u Liechtenstein għall-Ftehim bejn il-Komunità Ewropea u l-Konfederazzjoni Żvizzera dwar il-kriterji u l-mekkaniżmi sabiex jiġi stabbilit l-Istat responsabbli għall-eżaminar ta' talba għall-ażil magħmula fi Stat Membru, l-Iżvizzera jew Liechtenstein ( – C6-0091/2008 – ) P6_TA-PROV(2008)0323;

Dokument 132 Riżoluzzjoni leġiżlattiva tal-Parlament Ewropew tat-8 ta' Lulju 2008 dwar il-proposta għal deċiżjoni tal-Kunsill dwar il-konklużjoni ta Ftehima li ġġedded il-Ftehima dwar il-koperazzjoni xjentifika u teknoloġika bejn il-Komunità Ewropea u l-Gvern tar-Repubblika ta' l-Indja (16681/2007 – - C6-0073/2008 – ) P6_TA-PROV(2008)0325;

Dokument 133 Riżoluzzjoni tal-Parlament Ewropew tat-8 ta' Lulju 2008 dwar l-impatt ambjentali tas-sistema tal-pajpijiet tal-gass ippjanata fil-Baħar Baltiku biex tgħaqqad ir-Russja mal-Ġermanja (Petizzjonijiet 0614/2007u 0952/2007) (() P6_TA-PROV(2008)0336;

Dokument 134 Riżoluzzjoni tal-Parlament Ewropew tad-9 ta' Lulju 2008 dwar il-Pjan Strateġiku Ewropew għat-Teknoloġija ta' l-Enerġija () P6_TA-PROV(2008)0354;

Dokument 135 Riżoluzzjoni tal-Parlament Ewropew tad-9 ta' Lulju 2008 dwar l-abbozzi tad-deċiżjonijiet tal-Kummissjoni li jistabbilixxu l-Programmi ta' Azzjoni Annwali għall-Brażil għall-2008 u għall-Arġentina għall-2008 P6_TA-PROV(2008)0338;

Dokument 136 Riżoluzzjoni leġiżlattiva tal-Parlament Ewropew ta' l-10 ta' Lulju 2008 dwar il-konklużjoni tal-Protokoll li jistabbilixxi l-opportunitajiet ta' sajd u l-kontribuzzjoni finanzjarja provduti fil-ftehim ta" sħubija fil-qasam tas-sajd bejn il-Komunità Ewropea u r-Repubblika Iżlamika tal-Mawritanja għall-perjodu mill-1 ta" Awissu 2008 sal-31 ta" Lulju 2012 ( – C6-0199/2008 – ) P6_TA-PROV(2008)0359;

Dokument 137 Riżoluzzjoni tal-Parlament Ewropew ta' l-10 ta' Lulju 2008 dwar l-ispazju u s-sigurtà () P6_TA-PROV(2008)0365;

Dokument 138 Riżoluzzjoni tal-Parlament Ewropew ta' l-10 ta' Lulju 2008 dwar iċ-ċensiment tar-Roma fuq bażi ta' l-etniċità fl-Italja P6_TA-PROV(2008)0361;

Dokument 139 Riżoluzzjoni tal-Parlament Ewropew ta' l-10 ta' Lulju 2008 dwar is-sitwazzjoni fiċ-Ċina wara t-terrromot u qabel il-Logħob Olimpiku P6_TA-PROV(2008)0362; u

Dokument 140 Riżoluzzjoni tal-Parlament Ewropew ta' l-10 ta' Lulju 2008 dwar is-sitwazzjoni fiż-Żimbabwe P6_TA-PROV(2008)0364.

ĦATRA TA' MEMBRI FUQ IL-GRUPPI TA' ĦIDMA FI ĦDAN IL-KUMITAT

Il-President tal-Kumitat għarraf lill-Kumitat li l-Grupp Parlamentari tal-Oppożizzjoni kien innomina l-Membri tiegħu fuq il-Gruppi ta' Ħidma u li allura dawn kienu komposti kif ġej:

Grupp ta' Ħidma I: Presidnet: Onor Michael Frendo

Grupp ta' Ħidma II: President: Onor Jean Pierre Farrugia

Ministru responsabbli mill-acquis

Membru ad hoc min-naħa tal-Gvern

Membru ad hoc min-naħa ta' l-Oppożizzjoni

Grupp ta' Ħidma III: President: Onor Beppe Fenech Adami

Ministru responsabbli mill-acquis

Membru ad hoc min-naħa tal-Gvern

Ministru responsabbli mill-acquis

Membru ad hoc min-naħa tal-Gvern

LAQGĦA MA' DR PETER ALTMAIER, SEGRETARJU PARLAMENTARI TAL-ISTAT FIL-MINISTERU TAL-INTERN TAR-REPUBBLIKA FEDERALI TAL-ĠERMANJA

Dr Peter Altmaier, Segretarju Parlamentari tal-Istat fil-Ministeru tal-Intern tar-Repubblika Federali tal-Ġermanja kien akkumpanjat minn Dr Maas, segretarju privat, is-Sur Standt, kap tas-sezzjoni, is-Sur Haas, uffiċjal anzjan tal-pulizija, u s-Sur Resinek, deputat ambaxxatur.

Wara li l-President tal-Kumitat u Dr Peter Altmaier għamlu l-introduzzjoni tagħhom id-diskussjoni dwar l-immigrazzjoni irregolari, it-Trattat ta' Liżbona u l-Unjoni Mediterranja tkompliet fil-magħluq u mingħajr ma ġiet rekordjata skont il-qbil milħuq fil-bidu tal-laqgħa.

Fil-5.10 p.m. il-Kumitat aġġorna għad-9 ta' Settembru, 2008, bl-item prinċipali jkun:

Laqgħa mas-Sur Libor Secka, Direttur Ġenerali fil-Ministeru tal-Affarijiet Barranin tar-Repubblika Ċeka, dwar il-prijoritajiet tal-programm ta' ħidma tal-Presidenza Ċeka ta' l-Unjoni Ewropea għall-perjodu bejn Jannar u Ġunju 2009.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 3

It-Tlieta, 9 ta' Settembru 2008 fl-4.15 p.m.

L-Onor.

Michael Frendo, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar t-Tlieta, 9 ta' Settembru 2008 fl-4.15 p.m fil-Kamra tal-Kumitati fil-Palazz il-Belt b'din l-aġenda:-

Laqgħa ta' konsultazzjoni mas-Sur Libor Secka, Direttur Ġenerali għall-Unjoni Ewropea fil-Ministeru ta' l-Affarijiet Barranin tar-Repubblika Ċeka, dwar il-prijoritajiet tal-programm ta' ħidma tal-Presidenza Ċeka ta' l-Unjoni Ewropea għall-perjodu bejn Jannar u Ġunju 2009; u

Affarijiet oħrajn.


IL-ĦDAX-IL PARLAMENT

LAQGĦA NRU.

L-Erbgħa, 9 ta' Settembru 2008.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fl-4.30 p.m.

L-Onor Michael Frendo, President tal-Kumitat, ippresieda.

PREŻENTI: Il-Viċi Prim Ministru u Ministru ta' l-Affarijiet Barranin, l-Onor Charlo' Bonnici, l-Onor Leo Brincat, l-Onor Luciano Busuttil (sostitut ta' l-Onor Evarist Bartolo), l-Onor Marie Louise Coleiro Preca (sostitut ta' l-Onor Jose' Herrera) u l-Onor Beppe Fenech Adami.

SKUŻAT: L-Onor Francis Agius kien imsiefer fuq xogħol parlamentari.

Il-Minuti tal-laqgħa Nru. 2 li saret fl-1 ta' Settembru 2008 kienu konfermati.

PREŻENTAZZJONI TA' KARTI

Il-President tal-Kumitat ippreżenta lill-Kumitat:

Dokument 141 Il-pożizzjoni tal-Kumitat għall-Affarijiet Barranin tal-Parlament tar- Repubblika tal-Polonja dwar is-sitwazzjoni fil-Georgia approvata fis- sessjoni ta' l-14 ta' Awissu 2008 li ġiet komunikata lill-Parlament Malti mill-Ministeru ta' l-Affarijiet Barranin ta' Malta fl-4 ta' Settembru 2008.

Fl-4.35 pm il-laqgħa ġiet sospiża sakemm waslet id-delegazzjoni mir-Repubblika Ċeka u rriżumiet fl-4.40 pm.

LAQGĦA TA' KONSULTAZZJONI MAS-SUR LIBOR SECKA, DIRETTUR ĠENERALI GĦALL-UNJONI EWROPEA FIL-MINISTERU TA' L-AFFARIJIET BARRANIN TAR-REPUBBLIKA ĊEKA, DWAR IL-PRIJORITAJIET TAL-PROGRAMM TA' ĦIDMA TAL-PRESIDENZA ĊEKA TA' L-UNJONI EWROPEA GĦALL-PERJODU BEJN JANNAR U ĠUNJU 2009

Is-Sur Libor Secka, Direttur Ġenerali għall-Unjoni Ewropea fil-Ministeru ta' l-Affarijiet Barranin tar-Repubblika Ċeka, kien akkumpanjat mis-Sur Jan Brunner, Segretarju, Ms Adela Rubesova, Segretarju għall-Affarijiet ta' l-Unjoni Ewropea fl-Ambaxxata Pollakka u mis-Sur Tonio Casapinta, Konslu Onorarju tar-Repubblika Ċeka.

Wara li s-Sur Libor Secka spjega l-prijoritajiet ġenerali tal-programm ta' ħidma għall-Presidenza Ċeka, liema programm kien għadu fit-tħejjija tiegħu, il-Membri tal-Kumitat ressqu l-proposti u l-veduti tagħhom f'dan ir-rigward b'aċċenn fuq il-ħtiġijiet ta' Malta u tar-reġjun tal-Mediterran.

Fil-5.17 p.m. il-Kumitat aġġorna għal data u b'aġenda li kellha tiġi komunikata aktar tard.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqħa Nru. 2

Il-Ħamis, 18 ta' Settembru 2008 fid-9.30 a.m.

Mr Speaker, President tal-Kumitat Permanenti dwar ix-Xogħol tal-Kamra, javża li l-laqgħa Nru. 2 tal-Kumitat se ssir il-Ħamis, 18 ta' Settembru 2008, fid-9.30 a.m. fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra; u

Affarijiet oħrajn.

15 ta' Settembru 2008 AĠENT SKRIVAN TAL-KAMRA